Эрен Дердийок: "Ўзимни тўлиқ жамоа ичида ҳис қилмоқдаман" / CHAMPIONAT.asia\n22:00Olamsport: "Хабиб — Оливейра жангини кўрсак ёмон бўлмасди", теннисчимиз жаҳоннинг собиқ 33-ракеткасига қарши ўйнайди 0 21:59CAFA U-16 Championship. Ўзбекистон Қирғиз Республикасини мағлубиятга учратди, Саидовдан хет-трик! 3 21:41Тухель: "Канте бизнинг Килиан Мбаппемиздир" 2 21:22Пепе "Арсенал"дан кетиш ҳақида ўйламоқда 0 21:03Бернардески "Ювентус"ни тарк этади 1 20:45Виктор Кумиков: "Соҳибжоновнинг ўзи 3 та гол уриши мумкин эди" 4 20:30Ҳаким Фузайлов: "Менимча, дурангга лойиқ ўйин бўлди" 4 20:07Про лига. "Ғиждувон" ўз уйида ғалабага эришди, "Андижон" "Бухоро" билан муроса кўчасини танлади, "Турон" "Хоразм" билан дуранг ўйнади 4 19:45"Бавария" собиқ устози "Вольфсбург"ни бошқаради 3 19:26"Манчестер Юнайтед" "Барселона"нинг америкалик футболчисига кўз тикди 1 19:07"Бавария" Нойер билан келиша олмаяпти 5 18:52"Динамо" бош мураббийи истеъфога чиқарилди. Унинг ўрнига маҳаллий мутахассис тайинланди 40 18:47ПСВ Люк де Йонг билан шартнома имзоламоқчи 0 18:26Тимур Кападзе: "Илоҳим, Осиё чемпионатига жароҳатларсиз етиб борайлик" 5 18:24Ди Мария ПСЖдаги шериклари билан хайрлашди 6\n20 июн 2020 18:23\nТеглар : БунёдкорЭрен Дердийок Пахтакор\n"Пахтакор" сафида иккинчи голини уришга эришган Эрен Дердийок "Бунёдкор"га қарши баҳс ҳақида таассуротлари билан ўртоқлашди.\n- Ғалабадан жуда хурсандман. Рақибимиз чемпионатдаги кучли жамоалардан бири. Ўйинда ташаббусга эга бўлганимиз, имкониятлардан фойдаланганимиз янада хурсанд қилди. Жиззахдаги ўйиндан кескин фарқ қилди. Унда рақиб тўлиқ ҳимояга ётиб олганди, курашларга эътибор бериб, суръатни секинлаштиришга ҳаракат қилишганди. Ўшанда вазиятни тўғрилай олмадик, бироқ мазкур баҳсга барча жиддий тайёрланди. Ҳар бир футболчининг жисмоний ҳолати яхши бўлганини кўриб турибмиз.\nҲамма майдонда бор кучини берди, ўша тушуниш ҳам яхши даражада бўлди. Жамоа учун курашишим зарур ва голимдан хурсандман. Ишим гол уриш, буни бажаришим керак. Жамоа менга ёрдам бермоқда. Мослашишга вақт керак бўлади. Тактика, футболчилар ва бу ердаги жамоаларга мослашиш зарур бўлди. Ҳозир мен чемпионат, рақиб ва жамоадошларимни биламан. Ҳозир барчаси жойида, яхши кетмоқда. "Пахтакор" учун кўпроқ фойда бера оламан деб ўйлайман. Ўзимни тўлиқ жамоа ичида деб ҳис қиляпман.\nНавбатдаги учрашувга ҳам шундай ҳозирлик кўришга интиламиз. Карантиндан кейин ғалабали биринчи қадамни ташладик. Биз ғалаба қозониш ва томошабоп ўйин кўрсатишни истаймиз, - дейди Дердийок.\n"Қўқон-1912" - "Пахтакор" ўйинидаги ҳакамлик юзасидан баёнот берилди 76


ЎзА - Адабиёт – инсон фаолиятининг ичкаридан олинган сувратларидир\nАдабиёт – инсон фаолиятининг ичкаридан олинган сувратларидир\nОзод кўнгил илҳомлари\nФилология фанлари доктори Улуғбек ҲАМДАМОВ билан суҳбат.\n– Ўзбекистон мустақил бўлганига яқинда 29 йил тўлади. Бир авлод туғилиб, вояга етиб, сафга тургулик, жамиятга аралашгулик фурсат бу. Айни дамда, катта авлодлар ҳам бу вақт мобайнида ўзгаришларнинг азим қозонида қайнади, қайнамоқда. Жамиятдаги ўзгаришлар, янгиланишлар ўлароқ, табиий равишда қарашлар, фикрлар, мулоҳаза, мушоҳадалар ҳам ўзгаради. Сиз қандай ўзгардингиз?\n– 1989 йилда ўзбек тилига Давлат тили мақоми берилиши билан миллий ўзликни англаш сари илк дадил қадам қўйилган эди. Афсуски, тил борасида пайсалга солишлар бўлди, айрим хатоликларга йўл қўйилди. Кейинроқ қабул қилинган лотин алифбосига ўтишда ҳам шу хил хатоликлар такрорланди. Шунга қарамай, бизнинг ҳаётимизда кўп нарса ўзгарди. Ўзгараётган дунё билан бирга дунёқарашлардаги занглар ҳам кўчди. Шу ўринда айтиш жоизки, мамлакатимизда она тилимизни изчил такомиллаштириш ва ривожлантириш, халқимизнинг миллий руҳини ўстириш, адабиёт, маданият ва санъатни баланд поғоналарга кўтариш том маънода бугунги кундалик ҳаётимизнинг дастурига айланди. Она тилимизга бўлган муносабат ҳам давлат сиёсати даражасига чиқди, 10 га яқин қарор, қонунлар қабул қилинди, Давлат тилини ривожлантириш департаменти, тил бўйича маслаҳатчилар лавозими жорий этилди, ва бу борада самарали ишлар амалга оширилмоқда.\nНатижада адабиёт учун ҳам энг муҳим воқеа содир бўлди – ижодкор бадиий тафаккуридаги қолиплар парчаланди, хусусан, у миллат менталитетига ёт мафкура асоратидан озод бўлди. Айни дамда, ижодкор бир томондан, собиқ иттифоқ замонида тақиқланган Қуръон, Инжил, Таврот, Забур каби муқаддас китобларни, муаззам Шарқ дурдоналарини, бошқа томондан, Ғарб ва умуман, бутун дунё фалсафаси ва адабиётининг ноёб битикларини ўқиб ўзлаштирди, ўзлаштирмоқда. Қолаверса, мавзу танлаш ва ифода қилиш эркинлигини ҳис этди. Натижада ижодкор тарихий вазият инъом қилган улуғ неъмат – озод тафаккур меваси ҳисобланмиш асарларини ёза бошлади. Бу асарларнинг асосийлари, албатта, анъанадан узилган ғуддалар эмас, аксинча, ўша силсиланинг давоми ўлароқ дунёга келди, келмоқда. Шу билан бирга, эркин бадиий тафаккур маҳсули сифатида ўзини (олам ичра олам, яъни бир бутун тизим ўлароқ) намоён қилаётгани кишини беҳад қувонтиради.\n– Бугун юртимиз ижодкорлари ўз нуқтаи назарини, қадим Шарқ адабиётида бўлгани каби, олами суғро – мукаррам Инсонга, унинг қалбига қаратган. Ҳамда ботиндаги мураккаб жараёнларни баёнчилик йўли билангина эмас (чунки бундай усул бор, бўлади ва бу ғоят табиийдир), айни пайтда, умуминсоний ва умумзамоний мезонларга суянган ҳолда мажоз воситасида ҳам қоғозга туширмоқдалар, санъатга айлантирмоқдалар...\n– Муҳими ҳам шу, аслида! Чунки адабиёт ўз табиатига кўра, масалан, тарих фани предметидан ажралиб туради. Тарих – давлатлар ва жамиятлар фаолиятининг, асосан, ташқаридан кўриниши солномаси бўлса, адабиёт кўпроқ ана шу давлатлар ва жамиятлар фуқароси – инсон фаолиятининг ичкаридан олинган сувратларидир. Шу маънода улар ўзаро бир-бирларидан қувват олганларидек, ўрни келганда, бир-бирларини тўлдирадилар ҳам. Бугунги истиқлол даври ўзбек адабиётининг умумий манзаралари нафақат оддий ўқувчини, балки соҳанинг энг талабчан мутахассисининг ҳам дилини равшан торттира олади. Чунки у ғоят хилма-хил ва умидбахшдир. Хилма-хиллиги – адабиётдаги турфа йўналишларнинг ўзаро бағрикенгликка асосланган уйғунликда яшаши бўлса, умидбахшлиги – ана шу ранг-барангликни вужудга келтирган ижодкорнинг озод тафаккури билан белгиланади.\n– Бугун мамлакатимизда ижодкорларга яратилаётган шароитлар, қулайликлар уларнинг буюртма асарлар ёзишига сабаб бўлади деб ўйлайсизми? Сизнингча, мустақиллик даври ўзбек адабиётининг муносиб намуналари яратилдими?\n– Мен бугун юртимизда ёзувчига ижтимоий буюртма берилаяпти деб билмайман, аксинча, бадиий тафаккур эркинлиги бор, деб ишонаман ва буни чинакам ижод учун бирламчи шароит, деб ҳисоблайман. Худди шу эркин ижод иқлими негизида Мустақиллик даври ўзбек адабиётининг талай намуналари яратилди, яратилмоқда. Лекин улар қандай асарлар, мазмун-моҳиятию шаклу шамойили нимадан иборат, қайси булоқлардан сув ичиб, қайси ўзанларга қараб оқаяпти, – буларнинг барини чуқур ва кенг таҳлиллар асосида тушуниб олмоғимиз зарур бўлади. Ахир, ўтган қарийб йигирма-ўттиз йиллик адабиётимиздаги мазмуний ва шаклий изланишларга сарҳисоб нигоҳини ташлаб олмоғимиз керак. Бугун энг муҳими, адабиёт ҳақида, унинг муаммолари, тадрижи, қонуниятлари тўғрисида, кечаги ва бугунги манзараси, эртаси борасида олимлар дилидаги ўй-фикрларини бемалол изҳор айламоқда экан, мана шу эркинликнинг ўзи тенгсиз бир неъмат эканлигини чуқур тушунмоғимиз, унинг қадрига етмоғимиз керак, деб ўйлайман. Чунки ижодкор ва олим учун ўз фикрини эркин баён этишдан, асарларининг эса ўқилишидан ортиқ бахт йўқ бу дунёда. Қоғозларга, китобларга дарж этилгани эмас, балки тафаккурдаги озодлик бу – чинакам мустақиллик, дегани. Улуғ ўзбек адабиёти ва бу адабиёт ҳақидаги илм ҳам айнан мана шундай иқлимдагина ўсиб-унади, камол топади.\n– Тафаккурдаги, адабиётдаги эркинлик – аслида масъулият! Соҳа табиати ва мантиғидан келиб чиқиб айтадиган бўлсак, эркин тафаккур авваламбор, миллатимиз ва адабиётимиз манфаатларига хизмат қилиши керак эмасми?\n– Бироқ эркин тафаккур дегани хаёлга нима келса, шунинг барига эшикни очиб қўйиш дегани эмас. Турли мафкуравий курашлар жадал кечаётган бугунги зиддиятли дунёда чегарадаги аскар каби ҳушёр турмоқ, миллат руҳияти, анъаналари, урф-одатлари ва мақсад-муддаоларини ичдан емирадиган оқим ва уларнинг ғайриинсоний ғояларига қарши ўз миллий менталитетимиз ва қадриятларимизни ҳар томонлама қўриб-асрайдиган ҳамда қўллаб-кучайтирадиган тамойиллар ҳақида кўпроқ қайғурмоқ – давр талабигина эмас, виждон амри ҳам. Худди шу маънода, вилоятлардаги адабий учрашувлардан бирида адабиётшунос ва шоир Р.Раҳмат айтган мана бу гап менинг ёдимдан сира чиқмайди: “Навоийнинг этагидан маҳкам ушламаса, ўзини модернистман деяётганларнинг барчасини замонлар шамоли чирпирак қилиб учириб юборади”. Ҳаққу рост! Зеро, бадиий тафаккурдаги эркинлик дегани бу – собиқ иттифоқ давридаги социалистик реализм тушовларидан ва умуман, шу янглиғ бошқа қолиплардан, енгил-елпи “изм”ларга ўткинчи маҳлиёлик касалидан мустақил дегани, асло мумтоз Шарқ ва миллий адабиётимиз ҳамда уларнинг жонбахш анъаналаридан, хусусан, Навоию Бобур, Машрабу Огаҳий, Қодирию Чўлпон, Эркин Воҳиду Абулла Орифлардан мерос қолган ҳаётбахш адабиётдан мустақил дегани эмас! Айни пайтда бир қолипдан озод бўлиб, иккинчисига тутилишдан эҳтиёт бўлмоқ керак. Шу маънода бизга ранг-баранг адабиёт керак: у модернизм, постмодернизм ва ёки метамодернизм намунаси бўладими ёки анъанавий реализм, қатъий назар, юксак бадиий маҳорат билан битилган, инсонни чуқур мушоҳадага, фикрлашга ундайдиган ҳар қандай санъат асарига бағримиз очиқ бўлсин, деймиз. Зеро, чинакам истеъдодлар яратган адабиёт бу – миллатнинг ҳур кўнгли ва эркин бадиий тафаккурининг тарихи бўлиб ёдларга муҳрланади, китобларга дарж этилиб, авлоддан-авлодга ўтиб яшайди. Биз миллат сифатида кўнгил тарихимизнинг юксак ва боқий бўлишини хоҳлаймиз.


Рукнимизнинг аввалги сонида Бақара сурасининг 142-143-144-145 оятлар тафсирининг биринчи қисмини якунладик. Бу сонда шу оятлар тафсирининг иккинчи қисмини кўриб чиқишни бошлаймиз.\n2-Кейин Аллоҳ Таоло бизга хабар беряптики, буйруқ бериш ҳар доим У Зотнинг ишидир. У Зотнинг ҳукмини ҳеч кимса рад эта олмас. У Зот фазлу марҳамат соҳибидир. У Зот Пайғамбар с.а.в.нинг дуоларини ижобат қилиш билан мусулмонларга яхшилик қилганидек, Муҳаммад а.с. умматини умматлар ўртасидаги ўрта уммат қилиши билан бу умматга фазлу марҳамат кўрсатди. Одамларга гувоҳ бўладиган ўрта уммат. Одамларга гувоҳ бўладиган уммат ўз-ўзидан адолатли умматдир. Зеро, адолат шаҳодатнинг асосий шартидир.\nАрабларнинг гапида ўрта сўзи энг сара, энг яхши маъносини англатади. Одамларнинг саралари уларнинг ўрталаридир.\n«Лисонул-араб»да шундай дейилган: нарсанинг ўртаси энг афзалидир, энг яхшисидир, энг сарасидир. Масалан, яйловнинг ўртаси энг яхши жойи. Мана бу ҳадис ҳам шу маънодадир:\n«خِيَارُ الْأُمُورِ أَوْسَطُهَا»\n«Ишларнинг яхшиси ўртачасидир».\nАллоҳ Таолонинг мана бу ояти ҳам шу маънода келган:\nلِّتَكُونُواْ شُهَدَاء عَلَى النَّاسِ\n(Бошқа одамлар устида гувоҳ бўлишингиз учун). Яъни “Лисонул-араб” китобининг муаллифи айтади: Бу васат сўзининг тафсири ва ҳақиқий маъносидир.\nШунга кўра, оятнинг маъноси мана бундай бўлади: Ислом уммати бошқа умматларга қарши уларга Ислом етказилганлигига адолатли гувоҳ бўлади. Гарчи оят дарак гап бўлиб келса-да, унда буйруқ маъноси ҳам бор. Яъни Ислом уммати Исломни бошқа умматларга етказишлари лозим. Шундай қилмасалар, гуноҳкор бўладилар. Шу ишлари бошқа умматларга қарши ҳужжат бўлади.\nШунингдек, Пайғамбар с.а.в. Ислом умматига қарши унга Исломни етказганига гувоҳдирлар.\nوَيَكُونَ الرَّسُولُ عَلَيْكُمْ شَهِيداً\n(Ва пайғамбар сизларнинг устингизда гувоҳ бўлиши учун).\nДемак, Исломдан кейин Ислом уммати бошқа умматларга қарши Ислом ўша умматларга етказилганига адолатли гувоҳдир. Бу бир томондан. Бошқа томондан у Исломдан олдинги пайғамбарларнинг ҳам Парвардигор томонидан юборилган рисолатни ўз умматларига етказганларига ҳам гувоҳ бўлади.\nTagsҚуръон боғлариҚуръони Карим\nЭй мусулмонлар! Фурот қалқони, Зайтун новдаси ва Тинчлик булоғи амалиётлари режимга қайта жон бағишлаш учун ташланган қадамлардир!


Инсон яқинда уларни ҳайдашни бошлайди: 15 та электромобил ҳақида маълумот\n01:18 / 25.06.2016\nБензинли двигателлар эраси якунланаётгани ҳақида ҳеч ким тортишувга бормаса керак. Яқин келажакда йўлларда электромобиллар пайдо бўлиши ҳам ҳеч кимга сир бўлмай қолди. Хорижда улар сони ошиб бормоқда. Йирик авто ишлаб чиқарувчи компаниялар ўзларининг электромобилларини тақдим этишга улгуришди. Уларнинг 15 тасини 2020 йилда фойдаланишга топширилиши кутилган.\nЯқинда Tesla компанияси Model 3 ни тақдим этди. У илк оммавий ва арзон электромобил бўлди. Model 3 ни ишлаб чиқариш 2017 йилнинг охиридан бошланади. Машина 35 минг доллар бўлиши кутилмоқда. Бундай нархда ҳали электромобиль чиқарилмаган.\nЭлон Маск 2019 йилда Roadster моделини чиқаришни режалаштирмоқда. Янги автомобиль ҳақида ҳеч қандай янгилик йўқ. Унинг тезлик учун чиқарилаётгани аён холос. Элон Маскнинг айтишича, у юз километрли тезликка уч сония ичида чиқа олади.\nGeneral Motors ўзининг илк электромобили Chevrolet Болт EV деб номланган моделини тақдим этди. Автомобиль сотувга 2016 йилнинг сўнгида чиқарилади. У бир қувватланиш билан 300 км масофани боса олади. Унинг нархи 30 минг доллар атрофида бўлади.\nAudi 2018 йилга келиб ўзининг илк электромобил йўлтанламасини чиқаради. Янги машина Quattro’нинг классик концепцияси асосида ясалган. Унда учта мотор бўлади, бир қувватланиш билан 400 км масофани босиб ўтади.\nPorsche ҳам ўз электромобилини намойиш этди. У 2020 йилга келиб сериали ишлаб чиқарила бошлайди. Компания анонсида келтирилишича, Mission E Concept 15 дақиқа ичида 80 фоиз миқдорда қувватланади. Бир қувватланиш билан 400 км.дан зиёд масофани босиб ўтади. Бундан ташқари, у жуда тез бўлиб юз км.ли тезликка уч сонияда эришади.\nБританиянинг Aston Martin авто ишлаб чиқарувчисининг маълум қилишича, у Хитойнинг LeEco технологик фирмаси билан бирлашиб ўзининг Rapide электрокарини ишлаб чиқаради. Тайёр прототип дунё юзини 2018 йилда кўради. Унинг баҳоси 200 минг доллар бўлиши кутилмоқда.\nАфсонавий концепт-кар бутун дунё ақлини шоширмоқда ва бу бежизга эмас. Янги бренд ўз электромобилларини премиум-синфда ишлаб чиқаради ва Tesla’га жиддий рақиб бўлиши мумкин.\nVolkswagen Group сўнгги ўн йиллик ичида ўзининг бир қанча электрокарини чиқаришни режалаштирмоқда. Volkswagen бош директори Маттиас Мюллернинг маълум қилишича, авто ишлаб чиқарувчи 2025 йилда 30 дан зиёд электрокар моделини чиқаради. Улар орасида оилавий авто ҳисобланмиш Budd-E модели ҳам бор.\nHyundai Ioniq EV айрим бозорларда 2017 йилдаёқ пайдо бўлади. Ioniq электромобили март ойида ўтган Женева автосалонида намойиш этилган эди.\nМана шу йил Citroen ўзининг бутунлай электрлашган E-MEHARI моделини намойиш этади. Сотув Францияда бошланади. Ушбу кичик кўринишдаги автомобиль бир қувватланиш билан 200 км масофани босиб ўтади.\nMercedes-Benz компаниясининг Daimler бўлинмаси турли синфларга кирувчи иккита электрокар ишлаб чиқаришни режалаштирган. Улардан бири B250E деб номланади ва бир қувватланишда 200 км масофани босиб ўтади.\nКомпаниянинг бош директори Марк Филдснинг маълум қилишича, 2020 йилда компания ишлаб чиқараётган 40 фоиз автомобиль электрлаштирилишини истайди. Марка режасида 13 та электрокар моделини ишлаб чиқариш турибди.\nVolvo ўзининг илк электрокарини 2019 йилда чиқаради. Volvo компаниясининг бош директори Хакан Самуэльсоннинг маълум қилишича, 2020 йилга келиб жаҳонда ишлаб чиқарилаётган автомобилларнинг 10 фоизи электрлаштирилади.\nNissan ҳам Leaf электрокар моделини чиқаришни режалаштирган. У бир қувватланишда 300 км масофани босиб ўтади.\nApple корпорацияси ўзининг илк электрокарини 2019 йилда чиқаришни режалаштирган. Бутун дунё биринчи iCar қанақа бўлишини кутмоқда.


Наманганлик ўқувчи ўз IT-лойиҳалари даромадидан оиласига Gentra олиб берди - Terabayt.Uz\nНаманганлик ўқувчи ўз IT-лойиҳалари даромадидан оиласига Gentra олиб берди\nНаманган шаҳридаги 2-сонли давлат ихтисослаштирилган мактаб-интернатнинг 9-синф ўқувчиси Умар Улфориқ Рустамовнинг 10 ёшидан буён компьютер ва ахборот технологияларига қизиқиши баланд. Қатъий аҳд ва мақсадга айланган ана шу қизиқиш йўлидаги изланиш ва интилишлар натижасида 14 ёшидан дастурлар бўйича ишлаш ва сайтлар яратиш билан профессионал фаолият сифатида шуғулланиб келади, деб ёзади Наманган вилоят халқ таълими бошқармаси Ахборот хизмати.\nВеб сайтлар устида ишлаш ва дастурлар яратиш бўйича ўқув марказларида билим ва салоҳиятини оширган Умар Улфориқ ҳозирга қадар яратган сайтлар сони йигирмадан ортиб кетди.\nУ яратаётган лойиҳалар буюртмачилари, асосан, Россия Федерациясида. Қолаверса, айни пайтга қадар Америка Қўшма Штатларидан тушган битта, Жанубий Кореядан тушган 2 та буюртма бўйича сайтни такомиллаштириш ва янгидан яратиб беришни самарали бажарган ёш дастурчига йирик лойиҳалар бўйича ҳам ҳамкорлик таклифлари бўлиб туради.\nХусусан, Россиядаги туристик агентлик буюртасига кўра у яратган муваффақиятли лойиҳа учун буюртмачилар томонидан 6700 АҚШ доллари миқдорида ҳақ тўланган.\nҲар бир сайтни яратиш устида ҳажмига қараб 15 – 20 кундан, йирик лойиҳалар бўйича 2 – 3 ойгача ишлаймиз. Дастурлар, лойиҳалар, сайтларни яратиш ва анимациялар бўйича Adobe XD, Premiere Pro каби дастурлардан фойдаланамиз. Дастлабки пайтларда ўзим мустақил ўрганган бўлсам ва сатларни бир ўзим яратган бўлсам айни пайтда 6 кишилик жамоа билан иш олиб боряпмиз. Уларнинг барчаси 7-, 11-синф ўқувчилари, шунингдек онлайн қизиқувчилар ҳам лойиҳаларимизни яратиш борасида иштирок этадилар ва кузатадилар, – дейди IT лойиҳалар бўйича муваффақиятли фаолият олиб бораётган Умар Улфориқ Рустамов.\nЎз олдига улкан ният ва мақсадларни қўйиб, истиқбол сари дадил қадам ташлаётган ёш дастурчининг бугунги фаолияти эътибор ва эътирофга лойиқ. Фрилансинг бўйича фаолият юритиш баробарида стартап лойиҳалар устида ишлаётган тенгдошингиз ойига 500 – 600 АҚШ доллари миқдорида даромад қилмоқда. Эътиборлиси, у айни пайтгача қилган ўз даромади ҳисобидан оиласи учун Gentra автомашинаси ҳам олди.\nУ рус, турк, араб, инглиз тилларини мукаммал билади. «Ўзбекистон учун 100 ғоя» ва «Стартап ташаббуслар» танловларида муваффақиятли иштирок этаётган Умар келажакда ўзининг IT соҳасида бизнес фаолиятини янада ривожлантириб, йирик лойиҳалар, дастурлар бўйича иш олиб боришни мақсад қилган.\n#IT-дастурчиси #Дастурлаш #дастурчи #дастурчилар #стартап #Стартап ташаббуслари #ўзбек дастурчилари #Ўзбекистон #кичик дастурчилар


ЎзА - Темурийлар даврига оид мис танга топилди\nЎзФА Археологик тадқиқотлар институтининг мутахассислари Навоий вилоятида яна бир тарихий ёдгорлик топди. У қўриқлаш минораси қолдиғи эканлиги аниқланди. Шунингдек, темурийлар даврига оид мис танга, XI-XIII асрларга оид сирланган ва сирланмаган сопол идиш парчалари ҳам топилди.\nЁдгорлик чўкинди геологик жинслардан таркиб топган баландлиги тахминан 80-100 метрлик тик қоя устига қурилган. Жойланиши тарихий-стратегик жиҳатдан қулай, Нурота тоғ тизмасини кесиб ўтадиган довоннинг энг юқори қисмида жойлашган бўлиб, ўтиш йўлини назорат қилувчи қўриқлаш минораси қолдиғи эканлиги аниқланди.\nУшбу жойдаги археологик кузатувлар натижасида XI-XIII асрларга оид сирланган ва сирланмаган сопол идиш парчалари, темирдан ясалган япроқсимон пайкон учи, 22х22х4 см. ўлчамдаги пишиқ ғишт бўлаклари ҳамда темурийлар даврига оид мис танга, 25-27х25-28х4-5 см. ўлчамдаги пишиқ ғишт қолдиқлари, сирланмаган сопол идиш парчалари топилди.\nҚўшимча тарзда темирга ишлов бериш қолдиқларининг кузатилиши шу атрофда темир ишлаб чиқариш устахоналари мавжуд бўлганлигини кўрсатади.\nКузатувлар жараёнида Македониялик Искандар (юнон даври) даврига оид топилмалар кузатилмаган, дея хабар беради ЎзФА.


Шушада яна муғом янграй бошлади | Interpress.uz\nБош саҳифаЯнгиликларЖаҳонШушада яна муғом янграй бошлади\nШушада яна муғом янграй бошлади\n06:39 | 24-02-2022\nТаҳлилчилар Шушани Озарбайжон шеърияти ва мусиқасининг бешиги ҳамда ибодатхонаси, “Кавказ консерваторияси” деб аташади. Айнан шу шаҳарда озарбайжон мусиқа саньатининг дурдонаси бўлмиш “муғом” (мақом) туғилган. Машҳур шоир Самад Вурғуннинг сўзлари билан айтганда, Озарбайжоннинг деярли барча машҳур шоир ва машшоқлари Шушада туғилиб вояга етишган. Қадимий даврлардан то шу кунга қадар Шушалик истеъдодли мусиқачилар озарбайжон мусиқасини нафақат ўз ватанларида, балки бутун дунёга намоён қилдилар.\nШуша ва муғомни озарбайжонликлар бир-биридан асло ажратишмайди. “Агар сен муғом айтишни билмасанг, ўзингни шушалик деб айта олмайсан” ёки “Шушаликлар йўргакданоқ муғом оҳанглари остида йиғлайдилар” дейишади озарбайжонликлар. Шу сабабли ҳам Шушани “куйловчи шахар” деб аташади. Шушалик хонандаларни нафақат Озарбайжонда, балки минтақадаги бошқа мамлакатларда ҳам ҳурмат қилишарди, эъзозлашарди.\nДарҳақиқат XVIII-XIX асрларда Шушада машҳур хонандалар томонидан ташкил этилган буюк муғом мактаблари фаолият юритган. Бу мактаблар нафақат Кавказда, балки бутун Яқин Шарқда машхур бўлган. XVIII асрда айнан Шушада машҳур шоир Мулла Паноҳ Воқиф яшаб, ижод қилган. Унинг ижоди Озарбайжон адабиёти ва мусиқаси ривожига улкан ҳисса қўшган. Шоирнинг шеърлари халқ томонидан қўшиқ қилиниб, куйланди. Озарбайжон халқи қадимий ва бой мусиқа дурдонасига эга. Бу халқнинг мусиқасига оид маълумотлар эрамиздан аввалги асрларга оид қоятош расмларда акс этган.\nЎрта асрларда яшаб ижод қилган Низомий ва Фузулийлар ҳам ўзлари мансуб бўлган халқнинг мусиқаси хақида ёзиб қолдиришган. XIX аср охирларига келиб Озарбайжонда мусиқа мажлислари, жамиятлари, гуруҳлари, кружоклари ташкил этилиб, озарбайжон мусиқасининг ривожига ҳисса қўшди. Мусиқашунос Харрат Гулу Мухаммад ўғли(1823-1883) Шушада мусиқа мактаби ташкил этиб, бу даргохда муғом асослари ўргатила бошланди. Бу мактаб машҳур хонандаларни етиштириб берди.\nМусиқа мактабларида кўзга кўринган мусиқачилар Шарқ мусиқасининг нозик сирларини ёш хонандаларга ўргатишди. Мусиқа мажлислари миллий мусиқа руҳини сақлаб қолишга, уни ажнабий оҳанглар билан қоришиб кетишига йўл қўймади. Мусиқа, саньат ва шеъриятдаги нозиқ қирралар муҳокама қилинган бу каби мажлислар тўй ва турли байрам қўшиқларини асл дурдоналар билан аралашишиб кетишини олдини олди. Бу жамоалар халқ маданий ҳаётида катта ўрин тутишган. Тарихчиларнинг фикрича, Шуша ҳамиша озарбайжон халқининг маданият маркази, мусиқа ва саньатининг бешиги бўлиб келган.\nҚорабоғ хонлигининг пойтахти бўлмиш Шуша қисқа вақт ичида Озарбайжонга кўплаб сиёсатчи, ҳарбий арбоб, философ, ёзувчи, шоир, хонанда, бастакор ва мусиқачи, рассом ва архитекторларни етказиб берган. Жуғорофий жойлашувининг қулайлиги, иқтисодий ривожланиши, табиати гўзаллиги сабаб бўлса керак Шуша узоқ муддат фан, шеърият, мусиқа маркази бўлиб келган. Озарбайжон тарихида илк бор театр, цирк намойишлари, ғарб ва шарқ концертлари, мусиқий, илмий, маърифий йиғилишлар айни шу шаҳарда пайдо бўлган.\nБундан ташқари, босмахона, кутубхоналар, замонавий билим юртлари, маданий-маърифий муассасалар ҳам илк бор Шушада очилган. Аста-секин Шуша қўрғони атрофида мавзелар қурила бошланди. Қорабоғдаги Шуша шахрига Паноҳ-Али-хон томонидан 1751 йилда муҳофаза қальаси сифатида асос солинган. Аввалига шаҳар ўз асосчиси шарафига Паноҳобад деб номланган. Кейинчалик эса қальага яқин атрофдаги Шушикент қишлоғининг номи берилади ва Шуша дея номланади. Шуша 1756 йилдан 1823 йилга қадар Қорабоғ хонлигининг маъмурий маркази бўлди.\nШуша ҳамиша Қорабоғнинг тожи бўлиб келган. Ҳавосининг тозалиги ва мусаффолиги сабаб шаҳарга Шуша номи берилган. Шуша ўзбекчада “шиша” номини англатади. Табиат бу шаҳарга кўплаб шаффоф булоқларни иньом этган. Ўтган асрнинг 70-80 йилларида Шушанинг социал-иқтисодий, маданий хаётида юксалишлар даври бўлди. Қўриқхона-шаҳар номига сазовор бўлган Шушада 248 та тарихий ёдгорлик, 8 та музей, бадиий галерея, мақбара, 8 та мусиқа мактаби, маданият маркази бор эди. Минг афсуски, 1992 йилнинг майида гуллаб-яшнаган шаҳар таназзулга юз бурди.\nМактаблар, меъморий ёдгорликлари вайрон қилингани боис шахар деярли ҳувиллаб қолди. Аммо Озарбайжоннинг 44 кунлик урушда қозонган ғалабасидан сўнг Шушага ҳаёт қайтди. Қочқинлар ўз юртларига қайтмоқда. Шаҳар қайта тикланиш ишлари туфайли чирой оча бошлади. Шаҳарда “Хари булбул” фестивали қайта тикланди. Минтақада тинчлик қарор топиб, Озарбайжон мусиқасининг бешиги ва ибодатхонаси бўлмиш Шушада яна муғом оханглари янграй бошлайди.


Венада олтита жойда синагога яқинида отишма содир этилди — видео - UzNews.uz\nВенада олтита жойда синагога яқинида отишма содир этилди — видео\nБир вақтнинг ўзида юз берган отишма натижасида бир киши ўлгани, 15 киши яралангани маълум қилинди.\nКеча, Австрия пойтахти марказида маҳаллий вақт билан соат 20:00 да отишма содир бўлди. Бир неча қуролланган шахслар олти турли жойда Венадаги синагогага яқин жойда отишмани амалга оширган. Ҳозирча уларнинг мақсади айнан синагога эканлиги маълум эмас.\nОтишма натижасида бир киши ўлган, орасида полиция зобитлари ҳам бўлган кўплаб ярадорлар бор. Шаҳар соғлиқни сақлаш вакили шифохоналарга 15 нафар ярадор мурожаат қилганини маълум қилди.\nАвстрия полицияси ҳужум қилган шахсларни қидиришда давом этмоқда. Мамлакат ИИВ раҳбари Карл Нехаммер “Биз ҳамон тахминий террорчилар билан курашяпмиз” деган. Унинг сўзларига кўра, озодликда бир неча қуролланган шахслар қолмоқда. Шунинг учун пойтахт аҳолисидан жамоат жойларига бормаслик сўралмоқда.\nАвстрия канцлери Себастьян Курц пойтахт Венадаги отишмани теракт деб атади.


ЎзА - “Самарқанд сайқали” саҳнада\n“Самарқанд сайқали” саҳнада\n09.02.2017 19:49 Чоп этиш версияси\nСамарқанд вилояти мусиқали драма театрида Ўзбекистон халқ шоири Иқбол Мирзонинг “Самарқанд сайқали” асари асосида шу номдаги тарихий драма саҳналаштирилди.\nБуюк мутафаккир шоир Алишер Навоий таваллудининг 576 йиллиги арафасида томошабинлар ҳукмига ҳавола этилган саҳна асарида улуғ шоирнинг Самарқандда кечган йиллари, бу ерда олган таҳсиллари ҳақида ҳикоя қилинади.\n– Ушбу асарни саҳналаштириш осон эмаслигини ҳис қилгандик, – дейди саҳналаштирувчи режиссёр Ж.Рўзметов. – Чунки Алишер Навоий ҳақида юртимиздаги нуфузли театрларда асарлар намойиш этилган ва улар халқимиз қалбидан чуқур жой олган. Ана шу спектакллар қаторида турадиган, томошабинларга манзур спектакль яратиш учун ундаги ҳар бир жиҳатга алоҳида эътибор қаратдик, тажрибали режиссёрлар, адабиётшунос ва театршунослар билан маслаҳатлашдик. Ҳар бир роль учун актёрларни бир неча босқичда саралаб танладик.\nСпектаклдаги ролларни театрнинг маҳоратли актёрлари Ўзбекистонда хизмат кўрсатган артистлар Б.Раҳимов, С.Ҳакимов, шунингдек, Ф.Расулов, У.Рўзибоева, Х.Баратов, А.Тоштемиров сингари истеъдодли ёшлар ижро этмоқда.


Бош саҳифа Илм ва фанАдабиётМуҳаммаджон Холбеков. Сўлган атиргулнинг абадий номи\nАдабиётшунос олим, адиб ва файласуф Умберто Эко 1932 йили Италиянинг Пемонт вилоятига қарашли Александрия шаҳрида таваллуд топган. Ҳозир Милан шаҳрида яшайди. У дастлаб ўрта асрлар тарихи, санъати ва семиотика (semeion — белги, аломат) илмига бағишланган тадқиқотлари билан танилди. Ўтган асрнинг 70-йилларида АҚШнинг Гарвард университетида, 80-йилларда Европадаги Оксфорд, Кембриж, Сорбонна, Саламанка каби номдор университетларда маърузалар ўқиди.\nУмберто Экога оламшумул шуҳрат келтирган «Атиргул номи» (Il Nome della Rosa) романи франциялик кинорежиссёр Жан-Жак Анно томонидан экранлаштирилгач, адиб янада машҳур бўлиб кетди. «Атиргул номи» — мураккаб услубда битилган, фалсафий рамзларга бой ҳикоя ва тавсифлар, адабий ва маданий тасаввурлар, детектив ва тарихий роман жанрларининг қоришувидан юзага келган асар. Бу асар катта баҳс-мунозараларга сабаб бўлди. Қолаверса, «мароқли адабиёт», деб ном олган бутун бир адабий назарияга асос солган муаллифга китобхон эътиборини қаратди. Эко ўзининг ноодатий ғоялари, «реаллик» ва «абсолют ҳақиқат» тушунчаларига нисбатан танқидий муносабати билан замонавий интеллектуал насрнинг тараққиётига сезиларли таъсир кўрсатди.\nАдибнинг таъкидлашича, «Атиргул номи» романининг жаҳоний шуҳратидан кейин, номдор нашриётлар унинг илк асарларига ҳам эътибор қаратган. Ҳатто илк тадқиқоти «Фома Аквинский таълимотида эстетика муаммолари» (Il problema estetico in San Tomasso, 1956) номли диплом иши ҳам европа тилларига таржима қилиниб, нашр этилди. Ёзувчининг 1960-йиллардаги тадқиқотлари, асосан, эстетика ва адабий танқид муаммоларига бағишланган эди. Улардан эътиборга моликлари «Ўрта асрларда санъат ва нафосат эстетикаси», «Камтарин қайдлар», «Жойс поэтикаси», «Санъатни тушуниш» трактатлари ҳисобланади.\n1970 — 1980-йилларда Эко ўзининг семиотикага доир «Белги», «Умумий семиотика», «Тил семиотикаси ва фалсафаси» номли муҳим тадқиқотларини ёзади. Шунингдек, адиб ижодининг бу даврида «Китобхон ва тарих», «Интерпретация чегараси», «Ёлғон ва истеҳзо ўртасида» каби структурализм ва постмодернизм тамойилларини белгиловчи, матн талқинига бағишланган тадқиқотларини эълон қилади.\nДарвоқе, ўтган асрнинг эллигинчи йилларида, ҳали Ролан Бартнинг «Мифологиялар»и ёзилмаган пайтда, Умберто Эко умумбашарий маданият, телевидение ва матбуотни таҳлил қилишга илк бор киришган эди. Унинг тадқиқотларида танқидчиликнинг долзарб вазифаларидан бўлмиш матн тушунчаси, матннинг муаллиф томонидан қай ҳолатда яратилганлиги китобхоннинг унга билдирган муносабати билан баҳоланиши зарурлиги қайд этилади. Эко бу талабни ўзининг «Ошкора матн» рисоласида баён этади. 1976 йили олим ўзининг шу мазмундаги «Оммавий адабиётда қудратли шахс образи» эссесини нашр эттиради. «Фуко маятниги» романида таърифланганидек, замонавий «постмодерн»га муккасидан кетган «компютер одами»нинг маънавий-руҳий ҳолати, ахлоқ-одоби ва эътиқоди қанақа бўлиши Эконинг «Ишониш ва ишонмаслик», «Этика мавзусида беш трактат», «Библиофиллик ҳақида ўйлар», «Адабиёт хусусида» рисола ва мақолаларида ўз аксини топган.\nБугунги кунда Умберто Эко постмодерн адабиётининг энг йирик вакилларидан ҳисобланади. «Атиргул номи» романи эса семиотика (матншунослик) илмида постмодернга хос матннинг энг сара намунаси, дея тан олинган. Романни синчиклаб ўқисак, Эко ўзининг семиология ва маданиятшунослик ҳақидаги фикрларини бадиий адабиёт тилида изҳор қилишга интилганини англаймиз. Зеро, асарда ҳар хил шарҳлаш мумкин бўлган, хилма-хил маънолар билан бойитилган изоҳли матнга гувоҳ бўламиз. Семиотика назарияси тарафдорларидан бири, профессор Ю.Лотман таъкидлаганидек, «Эконинг бу романини ўқиб, унинг муҳокамасига бағишланган давра суҳбатларда иштирок этган китобхонлар суҳбат чоғида тамомила бошқа асарни мутолаа қилгандай фикр юритадилар. Уларнинг кўпчилиги суҳбатдан сўнг: ўқиганим бошқа роман эмасмикан, деб иккиланиб ҳам қолади».\n«Атиргул номи» романининг бош қаҳрамонлари — зеҳни ўткир роҳиб Вильгелм Баскервиллик ва унинг ёш, ғўр ҳамроҳи Адсон детектив оламида машҳур жуфтлик — Шерлок Холмс ва доктор Ватсонни эслатади. Романнинг илк воқеалари (Вильгелм йўқолган отни кўрмай туриб тасвирлаб бергани; тафсилотлар асосида қотиллик манзарасининг тикланиши) Артур Конан Дойл ижодига тақлидга ўхшайди. Бироқ кўп ўтмай, детектив жанри қоидалари бузилади: черковда содир этилган жиноятлардан бирортаси ҳам фош этилмайди, сабаби жиноятчи сўнгги сонияларда изқувар Вильгелмни ғафлатда қолдириб, кўздан ғойиб бўлади.\nВоқеалар чизиғи иккинчи планга чекиниши билан китобхон диққати тарихий мавзуга кўчади, яъни ХIII асрда камбағал-художўйлар иттифоқи воситачилигида Рим папаси ва императорни яраштиришга уриниш, черков ҳудудидаги камбағаллик ва бойлик ҳақидаги баҳслар, сиёсий фитналар, бидъатчилар билан кураш ва ҳоказо муаммоларга қаратилади. Чунки роман воқеаларида тўқима образлар, хаёлий персонажлар билан бир қаторда, тарихий шахслар ҳам иштирок этган. Ўзини «италиялик Вальтер Скотт» деб атаган Эко роман муқаддимасида асарнинг «тарихийлиги»га даъво қилгандек туюлади. Муқаддиманинг «Шубҳасиз, қўлёзма», деб таърифланишида ҳам киноя бордек. Асарни мутолаа қилганимиз сари, ундаги романтик прозага хос хусусиятларнинг йўқолиб бораётганини сезамиз: воқеалар руҳонийлар истиқомат қилувчи маскандагина кечади, ишқий сюжет деярли кўринмайди, матннинг аксарият қисми турли-туман мавҳум тасодиф ва мушоҳадалар, фикр-мулоҳазалардан иборат.\nДемак, одатдаги мутолаа қоидасига риоя қилинса, роман матни қатига яширилган сир-асрорни очиб бўлмайди. Китобхон асарни ўқиган сайин, ўзини лабиринт ичига тушиб қолгандек ҳис қилади. Натижада образларнинг бари рамзий кўриниш касб этади. «Менинг матним — аслида лабиринтлар тарихи, фақатгина фазовий лабиринтлар эмас, балки метафизик конструкция пойдевори — фаразнинг тарихи ва структурасидан иборатдир», деб ёзади муаллиф.\nДемак, изқувар руҳоний Вильгелм — семиотик, ХIII асрга бадарға қилинган матншунос олим. У «кодланган қўлёзма»ни ўқиш билан банд, парчалар асосида яхлит мазмунга эга матнни тикламоқда, истиора ва рамзларни изоҳлаб бермоқда ва талқин (интерпретация) қилмоқда. Айниқса, унинг шериги Адсон кўрган тушни изоҳлаб бериши алоҳида мазмунга эга. Чунки бу изоҳ бутун бир даврнинг «маданий ғайришуурийлиги»ни ифодалайди. Тушдаги ҳиссиётлар чалкашлиги (хаос) Вильгелм керакли «калит»ни топган пайтдаёқ ечила бошлайди. Модомики, Адсон тушида черковдаги қонли воқеаларни кўрган экан, Вильгелм сатира воситасида шу воқеаларнинг кейинги ривожини олдиндан сезиш мумкин, деб башорат қилади. Хуллас, матн объектив реалликка таъсир кўрсата бошлайди.\nУмберто Эко романи ҳаворий Иоанн инжилидан олинган: «Даставвал Сўз бўлган» иқтибоси билан бошланиб, лотин тилида келтирилган «Stat rosa pristinа nomine, nomina nuda tenemus», яъни «Атиргул сўлиб битди, бироқ «атиргул» номи абадий яшайди», деган жумла билан якунланади. Профессор Ю.Лотман фикрича, романнинг чинакам қаҳрамони — Сўз. «Одамлар сўзларни яратадилар, лекин сўзлар одамларни бошқаради. Сўзнинг маданий ҳаётдаги ўрнини ўрганаётган, сўз ва инсон муносабатларини, уларнинг бир-бирига дахлдорлигини таҳлил этувчи фан семиотика, деб аталади. «Атиргул номи» айнан сўз ва инсон муносабати ҳақидаги семиотик романдир», дейди олим.\nУмберто Эко «Атиргул номи» ҳошиясидаги битиклар», деб номланган романга ёзган шарҳларида асардаги постмодерн насрига хос белги(аломат)ларни санаб ўтиб, китобхон назарида постмодернизм назариётчиси ва амалиётчиси сифатида гавдаланади. «Атиргул рамзий образ сифатида шу қадар кўп маънолики, бамисоли унинг маъноси йўқдек», деб ёзади муаллиф асар номи ҳақида. «Атиргул» ва унинг «номи» ўртасидаги тафовут белги(нишона)нинг постструктуралистик назариясини тасдиқлайди: объект (атиргул) йўқ бўлиб кетади, ундан фақат белги, яъни «ном» қолади; китобхон уни истаган мазмун, маъно билан тўлдириши мумкин. Асарда «роман ичидаги роман» шаклини қўллаган Эко ўз романини маданиятнинг замонавий шакл-шамойилига мос, деб ҳисоблайди: «…барча китобларда бошқа китоблар ҳақида гапирилади, ҳар қандай тарих илгари гапириб берилган тарих ҳақида сўзлайди». Шу боис, Эко романни топиб олинган қўлёзма таърифидан бошлайди: «Мен зудлик билан муқаддимани ёздим ва ўз қиссамни тўрт қаватли конвертга жойладим, уни эса бошқа учта қиссам билан ҳимоя қилдим: Адсоннинг деганини, Мабийоннинг гапирганини, Валленинг айтганини мен ҳикоя қилмоқдаман», деб ёзади муаллиф. Демак, «Атиргул номи» романида бир неча ёндош воқеалар, бир неча ҳикоячилар — аббат Валле, Мабийон, Адсон бор. Ўз ўрнида Адсон бир вақтнинг ўзида ёш шогирд ҳамда ёшлиги ёдига тушаётган саксон ёшли мўйсафид.\nРоманнинг тили мураккаблигини Эко адабий анъаналарнинг мураккаблиги билан изоҳлайди. «Постмодернизм — бу модернизмга жавоб: ўтмишни йўқ қилишнинг иложи йўқ, негаки уни йўқотиш тилни йўқотишга олиб келади, ўтмишни соддадиллик, ҳазил-мутойиба билан қайтадан тушуниб етмоқ зарур», дейди адиб. Эко постмодернизм даври одами ҳолатини ўқимишли, зукко аёлга ошиқ эркак ҳолатига қиёслайди. Бу ошиқ ўз севгилисига: «Сени телбаларча севаман», деб айтолмайди. У: «Фалончининг таъбири билан айтганда, сени телбаларча севаман», дейишга мажбур. Афтидан, бундай дил изҳоридан сўнг, аёлга айтилган жумланинг турли-туман маъноларини излашга тўғри келади: бу ҳазил эмасми? Ёки бу шунчаки иқтибосми? Ёхуд ҳақиқатан ҳам севги изҳорими? Пировард натижада аёлнинг диққат-эътибори «севги мактубини жўнатувчи» ошиқу беқарорга эмас, балки ҳар хил маъноларга тўла жумла, яъни матннинг ўзига қаратилади.\nШундай қилиб, матн муаллифи, гарчи унинг ёзгани қисқагина дил изҳори ёки бус-бутун роман бўлса-да, «матн қабул қилиб олувчи» (рецепиент)да деярли қизиқиш уйғотмайди. Демак, муаллиф асарни ниҳоясига етказгач, уни тушуниш йўлида ғов бўлмаслик учун, четга чиқиши лозим. Асар битгандан кейин, матн ўз ҳаёти билан яшайди, муаллиф ўйламаган янги талқинларни келтириб чиқаради: «Материал ўз табиий хусусиятларини намоён қилади, айни пайтда, уни шакллантирган маданият ҳақида ҳам сўзлайди» (Р.Барт). Натижада асар жаҳон маданияти «кутубхонаси»ни акс эттирган интерматн (интертекст)га айланади.\n«Атиргул номи»ни тарихнинг ҳаққоний (реал) ёки кўчма (адабий) маънода рўёбга чиқиши, ижод, ҳаёт, номлар, хаёллар, орзулар, ёлғон-яшиқ, уйдирмалар, ясама вазиятларнинг муайян тарзда пайдо бўлиб, бир-бирига сингиб кетиши ҳақидаги фикр-мулоҳазалар, дейиш ҳам мумкин. Истаган пайтда уларнинг ортидаги «ҳақиқат» ёки «ёлғон»ни кўриш мумкин. Бироқ Эко назарида, бу рамзий борлиқнинг туғилиши китобхонга эстетик лаззат, ҳузур-ҳаловат бахш этиши муҳимроқдир.\nХулоса қилиб айтганда, У.Эко ўз олдига етарлича муаммоли ва шунга қарамай, ўта мароқли роман ёзиш вазифасини қўйган. Кўнгил очувчи, вақтни чоғ этувчи сюжетнинг мавжудлиги «Атиргул номи» романига детектив асар тусини берса, ўрта асрлардаги ҳаёт манзараларининг аниқ гавдалантирилгани уни тарихий тадқиқотга, истеҳзо, илмийлик ва бадиийликнинг уйғунлиги эса постмодернизмга хослигини англатади.\n«Ўзбекистон адабиёти ва санъати» газетасининг 2009 йил 38-сонидан олинди.\n← Аввалги Аввалги Шоҳсанам Хидирова. Дидсизлик — санъатнинг кушандаси (2009)\nКейинги → Кейинги: Дилдора Яҳё (1979)


Президент автомобиллар ишлаб чиқариш ҳажми ва сифатини ошириш бўйича кўрсатмалар берди » Жаҳон - бизнинг нигоҳимизда!\nБош саҳифа Жаҳон - бизнинг нигоҳимизда! » Сиёсат » Президент автомобиллар ишлаб чиқариш ҳажми ва сифатини ошириш бўйича кўрсатмалар берди\nСиёсат 08-07-2019, 19:03 0\nМамлакатимиз автомобилсозлиги ўтган йигирма уч йил мобайнида изчил ривожланиб, ички ва ташқи бозорда ўз ўрнини топди. Жорий йил 1 октябрдан имтиёзлар бекор қилиниши билан ушбу тармоқ ҳам эркин бозор шароитига ўтади.\nБу корхоналарда замонавий бошқарув механизмларини жорий этишни, маҳсулотларни бозорбоп ва рақобатбардош қилишни талаб этади.\nЭкспортда бир дона енгил автомобилнинг логистика харажати нархнинг 8-10 фоизини ташкил қилиши қайд этилар экан, бу харажатларни давлат томонидан қисман қоплаб бериш бўйича вазифалар белгиланди.\nХорижий дистрибьюторлар билан биргаликда экспорт нархини қайта шакллантириш ва ташқи бозорларга кафолатли чиқиш юзасидан тавсиялар берилди.\nБугунги кунда 5 турдаги енгил автомобиль 5 та алоҳида платформада ишлаб чиқарилаётгани ҳам харажат, ресурс ва вақт сарфини кўпайтириб, маҳсулот нархига ўз таъсирини ўтказмоқда.\nШу боис йиғилишда ягона платформада бир неча маркадаги автомобиллар ишлаб чиқаришни йўлга қўйиш бўйича кўрсатмалар берилди.


Электорати ноаниқ бўлган қоришиқ партия рақамларга ёпишиб олди | "Адолат" СДП\nШу ўринда партияда фаолият олиб бораётганим учун эмас, “Миллий тикланиш” ДП “байроқ” сифатида илгари сураётган партия аъзоларининг бугунги кунда 46,9 фоизини ташкил этадиган талабаларнинг қандай қилиб партияга аъзо бўлиб қолганликларини билганим учун ўз фикрларимни билдириб ўтишни бурчим, деб билдим. Бинобарин, қолган партиялар ҳам бир-бирининг аъзолари шахсини аниқлаштириш билан эмас, шахси ва фуқаролиги аниқ бўлган юрдошларимиз манфаати йўлида хизмат қилишини истайман.\nБиргина мисол - “Миллий тикланиш” ДП 2014 йилги сайловолди дастурида ҳам Давлат тили масаласидаги муаммоларни илгари сурган эди. Аммо энг ачинарлиси, бу борада бирор ечимга эришиш у ёқда турсин ўша танқидий мақоласини эълон қилган ўз нашрини ҳам лотин алифбосида чоп этаётгани йўқ. Агар 4 саҳифасини лотин алифбосида чоп этишини дастлабки қадам деб билсалар, бу хато. Бу кўнгилга таскин беришдан бошқа нарса эмас. Ваҳоланки, ҳеч бир босма нашрни лотин алифбосида чоп этиш тақиқланмаган.\nБешинчидан, давлат бошқарувини янгилаш ва янада демократлаштириш ҳамда мамлакатни модернизация қилишни қайсидир соҳа вакиллари ё бўлмаса маълум бир рақамларни бирлаштириш орқали амалга ошириб бўлмайди. Бунга тарих ҳам гувоҳ. Ғалабага эришишни истаган ҳар бир партия Ватанимиз тараққиёти, фуқароларимизнинг турмуш фаровонлигига рақамлар орқали эмас, амалий ишлар ва халқимиз бирдамлиги орқалигина эришиши мумкин.\nКези келганда айтиб ўтиш жоизки, “Адолат” СДП ўз сафини аъзоларнинг жимжимадор шаклда ўсишига эришишга эмас, фаол аъзоларни бирлаштириш орқали ўз дастурида белгиланган вазифаларни амалга оширишга интилади. Партия томонидан бугунги кунда илгари сурилаётган ғоя ва ташаббуслар жамиятнинг қайсидир қатлами манфаатларини эмас, бутун бир халқимизни йиллар давомида ўйлантириб келаётган муаммолар ечимига қаратилган. Булар, биринчи галда халқимизнинг одил судловга бўлган ишончини мустаҳкамлаш учун ҳудудларда фаолият кўрсатаётган судларни бирлаштириш. Ҳозирги кунда ҳудудларда ва туман (шаҳар)ларда фуқаролик, жиноий, маъмурий, иқтисодий ишлар бўйича судлар фаолият юритмоқда. Фуқаролик ва иқтисодий ишлар бўйича 2 та ёки 3 та туманга битта туманлараро суд фаолият юритмоқда. Амалиётда шундай ҳолатлар ҳам мавжудки, ойлар давомида судда маълум бир иш кўрилади-да ва якунда бизга эмас, бошқа судга таллуқли экан, деб қайтариб юборилади. Табиийки, буларнинг барчаси фуқароларимизнинг сарсонгарчиликларига сабаб бўлмоқда. Партия ташаббуси натижасида фуқаролик, жиноий, маъмурий, иқтисодий ишлар бўйича Қорақалпоғистон Республикаси, вилоятлар ва Тошкент шаҳар судларини бирлаштириш орқали битта маъмурий ҳудудда битта суд идораси ташкил этилади. Натижада фуқароларимизнинг сарсонгарчиликларига чек қўйилади.\nПартия Олий таълим вазирлиги билан ҳамкорликда 2020 йилдан ҳар бир олий таълим муассасаларига давлат буюртмаси асосида ўқишга қабул қилиш параметрлари акс этган норматив ҳужжатларни белгилаш, сиртқи таълим қамровини кенгайтириш, кечки таълим тизимини жорий қилиш ҳамда олис ҳудудлардаги ўқиш иштиёқи бўлган, аммо иқтисодий имконияти чекланган юртдошларимиз учун масофавий таълимни йўлга қўйишга эришади. Натижада, олий таълим муассасалари босқичма-босқич ўзини ўзи молиялаштириш тизимига ўтказилади, бу эса табиийки контрактлар миқдорини сезиларли камайишига олиб келади.


Миллат танламас иллат - Ishonch.uz\nБош саҳифа Ўзбекистон Миллат танламас иллат\nёхуд қачонгача ботқоққа ботамиз?\nЕру кўкни чақалоқ йиғиси тутди – фарзанд дунёга келди. Атрофдагилар қувончининг чеки-чегараси йўқ эди…\nҚуш тилини қуш билади. Бувиси ҳамшира бўлгани, кимга қанча узатиш лозимлигини яхши билгани боис шифокордан тортиб фаррошгача… суюнчи улашиб чиқди…\nАрзанда фарзандни болалар боғчасига жойлашлаштириш фурсати келди. Дарҳол мудира билан тил топишилди. Унга ҳам керакли миқдорда «хизмат ҳақи» узатилди.\n– Муаммо йўқ. Болани эртагаёқ боғчага олиб келишингиз мумкин, – деди мудира…\nКичкинтой етти ёшга тўлди. Ота-онаси яхши мактаб излай бошлади. Тез орада таниш-билишлар кўмагида учта чет тилини ўргатадиган нуфузли таълим маскани топилди. Фақат болани ўқишга битта шарт билан, яъни ота-онаси мактабни таъмирлашга дам-бадам ҳомийлик ёрдами кўрсатиши зарурлигини эслатган ҳолда қабул қилишди…\nОлий ўқув юртига кириб ўқиш аввалига анча катта муаммодек туюлганди. Лекин «Пул бўлса, чангалда шўрва!», деганлари рост экан. У институтга киргандан то тугатгунга қадар ота-онаси мададига таянди. Аниқроғи, уларнинг ҳамёни бақувватлиги ҳар сафар талаба йигитнинг жонига оро кирди…\nИшга жойлашгач, раҳбарга қандай муомала қилиш санъатини ўзлаштиришига тўғри келди. Мавриди келганда, ўзи ҳам кимдан қанча ва қандай қилиб олишнинг ҳадисини олди…\nАфсус, умр ўткинчи экан, вақти-соати етиб, у ҳам омонатини топширди. Фарзандлари ўзаро маслаҳатлашиб, унинг жасадини бобоси мангу ором топган қабристонга қўйишга қарор қилишди. Лекин у жой аллақачон қабрлар билан тўлган, анчадан бери ҳеч ким дафн қилинмаётган экан. «Чин кўнгил»дан чиқариб берилган пул гўрковларнинг чап чўнтагига бориб тушгани ҳамон бу муаммо ҳам ижобий ечим топди…\nБундоқ ўйлаб қарасак, бир одамнинг умри ими-жимида пул узатиш, эвини қилиб олишу қистириш билан ўтиб кетибди…\nАдабиётшунос олим Раҳмон Қўчқор коррупцияга қарши курашиш тўғрисида куйиниб гапираётиб, «Қачонгача ботқоққа ботамиз? Ботқоқни қуритиш керак бўлган бир пайтда биз чивинлар билан курашиб ётибмиз», деган эди.\nДарҳақиқат, қачонгача ботқоққа ботамиз?!.\nАввалги саҳифаАсосий фаолияти паррандачилик бўлган тадбиркорлар учун айрим солиқ ставкалари 50 фоиз миқдорида қўлланилади\nКейинги мақолаЮнусобод туманида дала дўконини очишга рухсатнома олиб бермоқчи бўлган фирибгар ушланди


“Миллий тикланиш” энг кўп депутатлик ўрнига даъвогарлик қилмоқда » Хоразм вилояти ҳокимлиги\nХоразм вилояти ҳокимлиги » Ўзбек тили » Фаолият » Медиа » Янгиликлар » “Миллий тикланиш” энг кўп депутатлик ўрнига даъвогарлик қилмоқда\n“Миллий тикланиш” энг кўп депутатлик ўрнига даъвогарлик қилмоқда\nУрганч шаҳрида Ўзбекистон “Миллий тикланиш” демократик партияси марказий кенгаши томонидан ўтказилган “Бирмиз! Қўлни қўлга берамиз!” шиори остидаги навбатдаги митинг ташкил этилди.\nУнда партия фаоллари, ёзувчи ва шоирлар, санъаткорлар, кенг жамоатчилик вакиллари ҳамда ёшлар иштирок этди.\n– Халқнинг муаммоларини дадил кўтариб чиқа оладиган парламентни қурмоқчимиз, – дейди партия марказий кенгаши раиси Алишер Қодиров. – Бу парламент одамларнинг муаммоларини бевосита ўзи билан маслаҳатлашган ҳолатда ҳал қилади, қонунчиликда акс эттиради. Биз журъатли парламентни қуриш нуқтаи назаридан фақатгина “Миллий тикланиш” партиясининг “Миллий тикланишдан миллий юксалиш” га даъват этадиган ғоялари асосида бир тану бир жон бўлиб Ўзбекистонимизни ўзгартириш йўлида улкан ташаббусларни илгари сурамиз. Ким бўлишимиз ва қандай соҳада фаолият кўрсатишимиздан қатъи назар барчамизни ягона эзгу мақсад бирлаштириб туради.\nТарғибот тадбирида таъкидланганидек, партия ўз ғояларини ҳаётга изчил татбиқ этган ҳолда сайловда фаол иштирок этиб, парламентда энг кўп депутатлик ўрнига эга бўлишга ҳаракат қилмоқда. Бунинг учун сайловга тайёргарлик кўриш, сайловолди Платформаси билан боғлиқ тадбирларда тарғибот-ташвиқотнинг янги усул ва технологияларидан фойдаланишга алоҳида эътибор қаратилмоқда.


Обод бўлаётган манзиллар: Бўка тумани — Review.uz\nПрезидент топшириғига асосан, муаммоларни комплекс ҳал этиш учун Президент Халқ қабулхоналари бошчилигида вазирлик ва идоралар раҳбарларидан республика ишчи гуруҳи тузилди. Тошкент вилоятининг энг чеккасида жойлашган Бўка туманининг “Бўка” маҳалласи ана шундай кенг кўламли дастурни амалга оширишнинг биринчи манзилидир.\nДавлатимиз раҳбари раислигида бўлиб ўтган йиғилишда мутасаддиларга инфратузилмаси ва ижтимоий аҳволи оғир бўлган 1071 та аҳоли пунктинининг ободонлаштириш бўйича тегишли кўрсатмалар берилган эди. Жумладан, 294 та мактабгача таълим муассасаси, 457 та мактаб, 325 та тиббиёт муассасаси, 58 та қишлоқ маданият уйини қуриш ва капитал таъмирлаш, 6,5 минг километр йўл ётқизиш, 109 минг дона темир-бетон электр узатиш линиялари таянч устунларини ўрнатиш масъуллар олдига қўйилган асосий вазифалардандир.\nПрезидент топшириғига асосан, бу муаммоларни комплекс ҳал этиш учун Президент Халқ қабулхоналари бошчилигида вазирлик ва идоралар раҳбарларидан республика ишчи гуруҳи тузилди. Тошкент вилоятининг энг чеккасида жойлашган Бўка туманининг “Бўка” маҳалласи ана шундай кенг кўламли дастурни амалга оширишнинг биринчи манзилидир.\nИш йўлларни таъмирлашдан бошланди. Бўка аҳолисининг айтишича, бу масала йиллар давомида эътибордан четда қолган. Ёзда чанг, қишда эса лой кўпчиликни қийнаб келган. Қишлоқ жойларда йўлларни текислаш шунчаки шағал-қум тўшаш емас, балки бу ерда махсус технологик усуллар тадбиқ этилди.\n“Бўка” маҳалласининг обод этилиши натижасида, нафақат ҳудуд қиёфасини, балки қишлоқ аҳолиси ҳаётининг ўзгаришига сабаб бўладиган 12,5 километрлик ана шундай йўллар таъмирланади. Энди мактабга, болалар боғчасига ёки сайр қилиш, ҳамюртларимизга ҳақиқий завқ бағишлайдиган бўлади. Аҳоли ҳам бу ишларга бефарқ эмас. Ҳамюртларимиз мутасадди ходимлар билан биргаликда шағаллаштириш ишларига кўмак беришмоқда.\nБўка қишлоқ хўжалигига ихтисослашганган ҳудуд бўлганлиги сабабли бу ерда коллекторларнинг, умуман суғориш ва дренаж тизимининг соз ҳолатда ишлаши муҳим аҳамиятга эга. Бироқ, 30 йил давомида эътиборсизлик туфайли ушбу инфратузилма яроқсиз ҳолга келиб қолган эди. Ободонлаштириш ишлари давомида коллекторлар тўлиқ тартибга келтирилди. Фермерларнинг фикрига кўра, талаб даражасидаги коллекторлар ҳосил чўғига бевосита таъсир қилади.\nОбод бўлган манзил – Бўка


Бугун Ўзбекистонда рўй бераётган ўзгаришлар, янгиланишлар нафақат юртимиз одамларини, балки узоқлардаги барча дўсту ёрларимизни хурсанд қилмоқда.\nДавлатимиз Раҳбарининг 2018 йил 16 апрелдаги “Диний-маърифий соҳа фаолиятини тубдан такомиллаштириш чора-тадбирлари тўғрисида”ги Фармонлари асосида “Вақф” хайрия жамоат фонди ташкил этилди. Ўтган вақт мобайнида Фонд томонидан жуда кўп хайрия тадбирлари ўтказилди, ёрдамга муҳтож оилаларга моддий кўмаклар берилди, ногиронлиги бор шахсларга аравачалар тарқатилди ва талабаларнинг ўқув контрактлари тўлаб берилди. Бундай хайрия ишлари жадал давом эттирилмоқда.\nШу кунларда баъзи бир ижтимоий тармоқларда “Вақф” хайрия жамоат фонди ҳақида асоссиз гаплар тарқалди.\nФонд фаолияти билан таниш бўлмаган ва унинг шаффофлик механизмларидан хабари йўқ баъзи инсонларнинг унинг фаолиятига нисбатан ўринсиз айбловларни билдириши мумкин.\nФонд фаолияти vaqf.uz сайтида яратилган электрон ҳисоблаш тизими орқали жамоатчиликка яққол кўриниб туради. Унда бир кун, бир ҳафта ҳаттоки бир ой мобайнида келиб тушган маблағлар ҳақида ҳисобот онлайн режимда намоён бўлади. Шунингдек, Фонд фаолиятини мустақил кузатувчилардан иборат махсус ҳайъат томонидан назорат қилиб борилади.\nФонд фаолиятининг доимий равишда ёритилиши орқали қанча маблағ қайси йўналишда сарфлангани, кимларга қанча миқдорда моддий кўмак кўрсатилгани ҳақида маълумотлар сайт ва телеграм каналлари орқали бериб борилмоқда.\nФонд раҳбари томонидан ҳар чоракда матбуот анжумани уюштирилган ҳолда жамоатчилик ва ОАВ вакилларига ҳисобот бериб бориш тизими эса фаолиятни таҳлил қилишда қўл келмоқда. Ҳатто Фонд фаолияти ҳисоботи Саудия Арабистони шаҳарларида ҳам амалга оширилди.\nФонд томонидан зиёратгоҳлардан келиб тушадиган маблағлар инкассация хизматлари ходимлари томонидан қабул қилиниб банкка топширилади, сўнг ўрнатилган тартибга асосан тақсимланган ҳолда эҳтиёжлар учун йўналтирилади.\nАйрим ижтимоий тармоқларда бирёқлама, ассосиз ёндашувларни тарқатишдан кўзланган мақсад одамларни ҳақиқий ҳолатдан чалғитиш, уларда ишончсизлик уйғотиш, юз йилдан кейин қайта тикланган буюк исломий қадриятни яна йўқ қилишдан иборатдир.\nБошқа қатор ишларда бўлгани каби дин соҳасидаги ишларнинг бош ташаббускори муҳтарам Президентимиз экани бундай кимсаларни қаттиқ саросимага солмоқда. Айниқса, авваллари номини ҳам айтишга киши чўчийдиган, исломий қадрият бўлган “Вақф” хайрия жамоат фондинини Давлатимиз раҳбари томонидан ташкил этилиши, кутилмаган ташаббуслар қилиниши, ислоҳотлар амалда ўз ифодасини топаётгани бундай кимсаларни эсанкиратиб қўйди.\nИнсон дунёга муккасидан кетиб, охиратини унутиб, ҳар ишга қўл урмаслиги керак. Аллоҳ таоло Қуръони каримда: “Эй иймон келтирганлар! Агар фосиқ хабар келтирса, аниқлаб кўрингиз, билмай бир қавмга мусибат етказиб қўйиб, қилганингизга надомат чекувчи бўлмангиз”, деб огоҳлантирган (Ҳужурот, 6). Ибн Умар (розияллоҳу анҳу)дан ривоят қилинган ҳадисда Расулуллоҳ (соллаллоҳу алайҳи ва саллам): “Ёлғон гувоҳлик берувчининг икки оёғи қўзғалмай туриб, Аллоҳ унга дўзахни вожиб қилади”, деганларини баён этди.\nАзиз юртдошлар, ҳар бир мўмин-мусулмон киши бундай ёлғон-яшиқларга, миш-миш гапларга учмаслиги, фитналардан огоҳ бўлиши даркор. Набий алайҳиссалом муборак ҳадисларида: “Кишининг ёлғончилигига ҳар бир эшитганини гапиравериши кифоя қилади”, деб айтганлар.\nХулоса ўрнида айтиш жоизки, ушбу ёлғон хабар нафақат журналистик одоб-ахлоқ меъёрлари, балки инсонийлик тамойилларига ҳам умуман тўғри келмайди. Аниқ ахборот олиш, уни тўғри етказа билиш бугунги кун журналистининг шиори бўлиши керак. Акс ҳолда, уни ўқувчининг ўзи элакдан ўтказиб қўйиши турган гап.\nАллоҳ таоло ҳаммамизга инсофи тавфиқ берсин.\nДругие материалы в этой категории: « Ижтимоий тармоқлардаги сохта хабарларга ишонманг!\tЎзбекистон Президенти Бангладеш раҳбариятига табрик йўллади »


250 дан ортиқ HUMO банкоматлари Visa карталарини қабул қила бошлади - Terabayt.Uz\nЎзбекистон аҳолиси, чет эллик меҳмонлар ва сайёҳларга Visa халқаро карталаридан миллий валютада маблағларни ечиш имконияти тақдим этилди. Тошкент, Бухоро, Хива, Самарқанд ва бошқа шаҳарларда ўрнатилган HUMO банкоматлари меҳмонларга 24/7 тартибда хизмат кўрсатади.\nЎҚИНГ: Хавфсизлик тасдиқланди: HUMO тўлов тизимига PCI DSS Маълумотлар хавфсизлиги стандарти сертификати берилди.\nМиллий банклараро процессинг маркази (МБПМ) Ўзбекистон банклари билан биргаликда Visa халқаро тўлов тизими томонидан ўрнатилган курс бўйича миллий валютада маблағларни ечиш имкониятини жорий қилди. Энди Visa халқаро карта эгалари учун энг яқин банкни қидириш зарур эмас: ўз меҳмонхоналарига ёки сайёҳлик объектларига яқин жойлашган HUMO ва Visa логотипларига эга банкоматни қидириб топишнинг ўзи кифоя.\n«Шубҳасиз, мазкур ташаббус Ўзбекистонда туризм соҳасини ривожлантиришга кўмак қилади. HUMO Миллий тўлов тизими ва Visa глобал тўлов технологик компанияси мамлакат бўйлаб 250 дан ортиқ банкоматларда Visa карталарини қабул қилиш бўйича техник ишларни муваффақиятли якунладилар, бундай банкоматларнинг сони эса кундан кунга ортиб бормоқда», – дея таъкидлайди МБПМ директори Қурбонов Шуҳратбек.\n«Visa HUMO билан ҳамкорлик қилишдан жуда мамнун ва маҳаллий банкоматлар тармоғида Visa карталарини қабул қилишни бошлаш Ўзбекистонда нақдсиз тўловларни ривожлантириш мақсадида Ўзбекистон аҳолисининг фаровонлигини ошириш ҳамда мамлакат меҳмонлари учун қулайлик яратиш йўлидаги шерикчилик муносабатларини ўрнатишдаги биринчи қадам ҳисобланади», – дейди Марказий Осиёдаги Visa Бош менежери Алия Чинибаева.\nБанкоматдан миллий валютада нақд пул маблағларини бериш учун комиссион ҳақни банкнинг ўзи белгилайди. Туристик шаҳарларда миллий валютада пулларни ечиб олиш имкониятини берувчи HUMO банкоматлари йирик диққатга сазовор жойлар, меҳмонхоналар, бозорлар ва ҳ.к. атрофидаги 24/7 шохобчаларида жойлашган.\nЎҚИНГ: Тошкент метрополитенида йўл ҳақини контактсиз тўлаш тартиби тажриба тариқасида ишга туширилди\nМБПМ 19.09.2018 йилдаги ПҚ-3945-сонли «Миллий тўлов тизимини ривожлантириш чора-тадбирлари тўғрисида»ги Президент қарорига мувофиқ ташкил этилган. МБПМни ташкил этишнинг асосий мақсади – тўловларни ўтказишнинг узлуксизлигини, инновацион маҳсулотларни силжитишни таъминлаш, банк хизматларидан фойдаланиш имкониятларини ошириш ва тўлов хизматлари бозорида рақобат муҳитини ривожлантиришдан иборат.\nHUMO тўлов тизимининг вазифалари:\n- халқаро тизимлар билан интеграциялашув;\n- ягона тўлов маконини яратиш;\n- миллий тўлов свитч яратиш\nVisa компанияси ҳақида:\nVisa Inc. (NYSE: V) рақамли тўловлар соҳасида жаҳон етакчиси ҳисобланади. Унинг миссияси – истеъмолчилар, бизнес ва бутун иқтисодиётга режали ривожланиш имкониятини яратиш мақсадида энг инновацион, ишончли ва хавфсиз тўлов тармоғи воситасида дунёни бирлаштириш.\nКомпаниянинг энг янги VisaNet глобал технологик тармоғи бутун дунё бўйлаб ишончли ва хавфсиз тўловларни таъминлайди ҳамда секундига 65 000 дан ортиқ транзакцияларни қайта ишлай олади. Visa компанияси инновацияларга катта эътибор қаратади, бу эса «connectedcommerce» тезкор ўсиш катализатори ҳисобланиб, унинг шароитида деярли исталган уланган қурилма тўловларни амалга оширишга қодир бўлади, ва шу тарзда барча учун ва барча жойда нақдсиз келажакка ўтишни яқинлаштиради. Аналог технологияларидан рақамли технологияларга ўтиш жараёни қандай рўй бериб бориши давомида Visa тижорат шаклини ўзгартириб бориш учун ўз бренди, маҳсулотлари, мутахассислари, тармоғи ва кўламдан фойдаланади.\nЎҚИНГ: HUMO банкоматлари қандай тартибда ишламоқда?\n#VISA #пластик карта #"Humo" тўлов тизими


Флаконларга 1,0 г дан солинган инъекцион эритмани тайёрлаш учун кукун. Қўллаш бўйича йўриқномага эга картон ўрамга солинган флаконлар.\nЦефипим гидрохлорид (цефипимга қайта ҳисоблаганда) – 1 г\nЦефепим бактерицид таъсирга эга IV авлод цефалоспоринли антибиотиги ҳисобланади. Унинг таъсир қилиш механизми бактерияларнинг ҳужайра қобиғи синтезини ингибирлаш йўли билан амалга ошади. Бактериялар ҳужайраларининг ичида пенициллинни боғловчи оқсиллар (РВР) Цефепимнинг молекуляр нишонлари ҳисобланади. Кенг таъсир доирасига эга. Шунингдек бета-лактамазаларнинг кўпчилиги томонидан қилинадиган гидролизга нисбатан юқори даражада чидамли бўлиб, грамманфий бактерияларнинг ҳужайраларига тезда ўтади. Ҳам in vitro, ҳам клиник инфекцияларда қуйида кўрсатилган микроорганизмлар штаммларининг кўпчилигига қарши фаол.\nАэроб грамманфий микроорганизмлар: Cedecea, Klebsiella pneumoniae, Proteus mirabilis, Pseudomonas aeruginosa, Acinetobacter calcoaceticus, Citrobacter freundiе, Allotype Citobacter, Enterobacter agglomerans, Haemophilus influenzae (шу жумладан бета-лактамазаларни ишлаб чиқарувчи штаммлар), Hafnia alvei, Klebsiella oxytaca, Moraxela catarrhalis (шу жумладан бета-лактамазаларни ишлаб чиқарувчи штаммлар), Proteus vulgaris, Providencia stuartii, Serratia marcescens.\nАэроб граммусбат микроорганизмлар: Staphylococcus aureus (фақат метициллинга таъсирчан штаммлар), Streptococcus pyogenes (Ланцефельд бўйича А гуруҳига кирувчи стрептококклар), Streptococcus pneumoniae, Staphylococcus epidermidis (фақат метициллинга таъсирчан штаммлар), Staphylococcus saprophyticus, Streptococcus agallactiae (Ланцефельд бўйича B гуруҳига кирувчи стрептококклар).\nЭнтерококкларнинг аксарият штаммлари, масалан Enterococcus faecalis ва метициллинга чидамли стафилококклар ҳам цефепимга нисбатан чидамли.\nБир марталик доза вена ичига (в/и) қўлланганида, Цефепим фармакокинетикаси 250 мг – 2 г атрофида линияли ҳисобланади. Цефепим асосан буйраклар орқали чиқарилади, ярим чиқарилиш даври (Т1/2) 2,0 соатни ташкил этади, соғлом кўнгилларнинг организмидан умумий клиренс эса дақиқасига 120,0 мл тезлик билан юз беради. Мушак ичига (м/и) қўлланганида препарат тўлиқ сўрилади. Бир марта м/и инъекция қилинганидан кейин максимал концентрациясига (Cmax) тахминан 1,5 соатдан кейин эришилади. Цефепим фармакокинетикаси м/и га 500 мг – 2 г диапазонида линияли ҳисобланади. 9 кун давомида клиник аҳамиятли дозаларни қабул қилган катта ёшли соғлом эркак кўнгиллиларда тўпланганига далиллар йўқ. Цефепимнинг зардоб оқсиллари билан боғланиши 20% га яқинни ташкил этади ва унинг зардобдаги концентрациясига боғлиқ бўлмайди. Барқарор ҳолатда ўртача тақсимланиш ҳажми (Vd) 18,0 л ни ташкил этади. Терапевтик концентрациялари сийдик, сафро, перитонеал суюқлик, пуфак суюқлиги ва сўлак каби организм суюқликларида ҳамда бронхларнинг шиллиқ қавати, простата, аппендикс ва ўт пуфаги каби организм тўқималарида аниқланади. Цефепим яллиғланган гематоэнцефалик барьер орқали ўтади. N-оксиди (NMP-N-оксиди)га тез айланадиган N-метилпирролидин (NMP)гача кучсиз метаболизацияга учрайди. Цефепим асосан буйраклар орқали чиқарилади, қабул қилинган дозанинг 85% га яқини ўзгармаган ҳолда, 1% дан ками NMP кўринишида, 6,8% - NMP-N-оксиди кўринишида ва 2,5% - цефепим эпимери кўринишида чиқарилади.\nОз миқдорда кўкрак сути билан чиқарилади. Цефепимнинг фармакокинетикаси 2 ойликдан 11 ёшгача бўлган болаларда дастурлар бўйича ҳар 8 соатда ва ҳар 12 соатда бир марталик ва кўп марталик дозалардан кейин тадқиқ қилинган. В/и га бир марталик доза киритилганидан кейин организмдан умумий клиренс Vd мос равишда 3,3 мл/дақ/кг ва 0,3 л/кг ни ташкил этган. Ўзгармаган цефепимнинг сийдикка ажралиб чиқиши киритилган дозанинг 60,4% ни, ўртача буйрак клиренси эса 2,0 мл/дақ/кг ни ташкил этган. Организмдан клиренсга ёки ёш ва жинс Vd га (тана вазнига қайта ҳисоблаганда) сезиларли таъсир кўрсатмайди. Цефепим ҳар 12 соатда 50 мг /кг дан қўлланганида, аккумуляция кузатилмаган, Cmax, “концентрациялар вақт” (AUC) эгри чизиғи остидаги майдон ва парчаланиш даври эса ҳар 8 соатда 50 мг/кг доза киритилганидан кейин барқарор ҳолатда тахминан 15% га ошган. Цефепимнинг болалардаги (в/и га 50 мг/кг доза киритилганидан кейин) таъсирини в/и га 2 г дозадан қабул қилувчи катталардаги таъсири билан таққослаш мумкин. Препарат м/и га 50 мг/кг дозада киритилганида абсолют биоэквивалентлик 82,3% ни ташкил этган.\nЦефепимнинг фармакокинетикаси буйрак етишмовчилигининг турли даражасига эга беморларда ўрганилган. Гемодиализга эҳтиёжи бор беморларда ўртача ярим чиқарилиш даври (Т ½) 13,5 соатни, давомли перитонеал диализга эҳтиёжи бор беморларда эса 19,0 соатни ташкил этган. Буйрак фаолияти бузилган беморларда цефепимнинг организмдан умумий клиренси креатинин клиренсига (К/К) мутаносиб равишда камайган, бу ҳолат беморларнинг ушбу гуруҳи учун дозаларга ўзгартириш киритиш учун асос бўлиб хизмат қилган.\nЖигар фаолияти бузилган беморларда цефепим фармакокинетикаси ўзгармасдан қолган. Ушбу гуруҳга кирувчи беморлар учун дозаларга ўзгартириш киритишга хожат йўқ.\nПрепарат катталарда ва 2 ойликдан 16 ёшгача бўлган болаларда юқорида кўрсатилган микроорганизмларнинг таъсирчан штаммлари томонидан келтириб чиқарилган қуйидаги инфекцияларни даволаш учун қўлланади:\nқуйи нафас йўллари инфекциялари (зотилжам ва бронхит);\nсийдик чиқариш трактининг асоратсиз ва асоратли инфекциялари (шу жумладан пиелонефрит);\nасоратсиз қорин пардаси ичи инфекциялари (шу жумладан перитонит ва сафро йўллари инфекциялари);\nгинекологик инфекциялар, септицемия, фебрил нейтропенияга эга беморлар учун эмпирик терапиядаги инфекциялар.\nболалардаги бактериал орқа мия менингити;\nпрепаратга чидамли бўлган бактерияларнинг ривожланишини камайтириш ҳамда цефепимнинг ва инъекциялар учун бошқа антибактериал препаратларнинг самарадорлигини ушлаб туриш учун.\nЦефепимга, L-аргининга, цефалоспорин синфига кирувчи антибиотикларга, пенициллинга ва бета-лактамли бошқа антибиотикларга ўта таъсирчанлик; 2 ойликкача бўлган болалар.\nЭҳтиётлик билан қўлланади: ҳомиладорлик, лактация даври, ОИТ касаллиги (шу жумладан анамнезда), айниқса колит.\nПарентерал: в/и га ва м/и (чуқур).\nКатталар ва 16 ёшдан катта болалар ёки тана вазни ≥ 40 кг бўлган болалар: ҳар 12 соатда в/и га бир мартада 1-2 г, терапиянинг давомийлиги патогенезга мувофиқ 7-10 кун.\nСийдик ажратиш тизимининг ўртача ва мўътадил оғирликдаги инфекциялари: ҳар 12 соатда в/и га ёки м/и га 0,5-1 г, терапиянинг давомийлиги 7-10 кун.\nСийдик чиқариш йўлларининг ўткир инфекциялари: ҳар 12 соатда в/и га 2 г, терапиянинг давомийлиги 10 кун.\nЎткир ва ҳаётга таҳдид солувчи инфекцияларда ҳар 8 соатда в/и га 2 г дан қўллаш мумкин.\nИситмали нейтропенияни эмпирик даволаш учун: ҳар 8 соатда в/и га 2 г, терапиянинг одатий давомийлиги 7-10 кун ёки нейтропения йўқолгунга қадар.\nИситма аломатлари йўқолган, аммо нейтропенияси қолган беморлар учун микробларга қарши терапияни давом эттириш зарурати қайта кўриб чиқилиши лозим.\n2 ойликдан 12 ёшгача бўлган болалар учун доза катталар учун тавсия этилган максимал дозадан (ҳар 8 соатда 2 г) ошмаслиги керак. Вазни 40 мг/кг дан ортиқ бўлган болалар учун ҳар 12 соатда 7-14 кун давомида.\nБактериал орқа мия менингити билан касалланган болалар учун ҳар 8 соатда в/и га томизғич (капельница) орқали 50 мг/кг доза киритилиши мумкин.\nБолаларда иситмали нейтропенияни эмпирик даволаш: ҳар 12 соатда 50 мг/кг (иситмали нейтропенияни даволаш – ҳар 8 соатда препаратни қабул қилиш), терапиянинг давомийлиги катта ёшли беморлардаги каби. 2 ойликдан кичик болаларда цефепимдан инъекциялар учун фойдаланиш тажрибаси чекланган. Тажриба 50 мг/кг дозадан фойдаланган ҳолда олингани боис, 2 ойликдан катта беморларда фармакокинетик маълумотларни моделлаштириш ишлари ҳар 12 ёки 8 соатда киритиладиган 30 мг/кг доза 1 ойликдан 2 ойликкача бўлган беморларга ҳам қўлланиши мумкинлигидан далолат бермоқда. 2 ойликдан кичик бўлган болаларни даволашда эҳтиёт бўлиш лозим.\nЖигар фаолияти бузилган беморлар учун дозаларга ўзгартириш киритишга хожат йўқ.\nБуйрак фаолияти бузилган беморларда (К/К ≤60 мл/дақ) инъекциялар учун цефепим дозаси буйрак орқали чиқарилишнинг секинлашган тезлигини компенсациялаш учун ўзгартирилиши керак. Инъекциялар учун цефепимнинг тавсия этилган бошланғич дозаси буйрак фаолияти нормал бўлган беморларники каби бўлиши зарур. Буйрак етишмовчилигига эга беморлар учун цефепимнинг тавсия этилган ушлаб турувчи дозалари нормал дозалаш режими билан таққослаганда\nКреатинин клиренси (мл/дақ) >60, одатий тавсия этилган дозалаш режими\nУшлаб турувчи дозаларнинг тавсия этилган режими\nҲар 12 соатда 500 мг\nҲар 8 соатда 2 г\n1-куни 1 г, кейин ҳар 24 соатда 500 мг дан. Гемодиализ кунларида цефепим гемодиализдан кейин қўлланиши керак. Цефепим имкони борича ҳар куни бир пайтда қўлланиши зарур.\nГемодиализдаги беморларда диализ бошланган пайтда организмда мавжуд бўлган бутун цефепимнинг 68% га яқини диализнинг 3 соати давомида чиқарилади. Гемодиализда бўлган беморларга инъекция учун цефепим дозаси юқоридаги жадвалда кўрсатилган. Давомли амбулатор перитонеал диализдаги беморларга инъекциялар учун цефепим ҳар 48 соатда одатий тавсия этилган дозаларда қўлланиши мумкин.\nБуйрак фаолияти бузилган болаларда қўллангани ҳақидаги маълумотлар мавжуд эмас; бироқ цефепимнинг болалардаги фармакокинетикаси катталарникига ўхшаш бўлгани учун дозалаш режимини катталар учун дозалар ўзгаришига мутаносиб равишда ўзгартириш тавсия этилади.\nВ/и га қўллаш: ўткир ёки ҳаётга таҳдид солувчи инфекцияларга эга беморлар учун в/и га қўллаш афзалроқ. В/и га инфузия учун 500 мг, 1 г ёки 2 г препарат 50-100 мл миқдордаги 0,9% ли натрий хлорид, 5% ли ёки 10% ли инъекциялар учун декстроза эритмасида, М/6 натрий лактат инъекцияларида, лактацияланган Рингер эритмасида эритиш зарур. Инъекциялар учун цефепим концентрацияси 40 мг/мл дан ошмаслиги керак. 50 мл-100 мл ҳажмни в/и га қуйиш ишлари тахминан 30 дақиқа давом этиши керак.\nМ/и га қўллаш: м/и га қўллаш учун 0,5 г инъекциялар учун цефепим 1,5 мл инъекциялар учун эритмаларга ёки 1,0 г препарат 3,0 мл эритмага қўшилади, кейин м/и га чуқур инъекция қилинади (катта думба мушагининг юқори ташқи квадранти).


Конвой бўлинмаларининг фаолиятида электрон браслетлардан фойдаланиш жорий этилади - Anhor\nAnhor Все посты Конвой бўлинмаларининг фаолиятида электрон браслетлардан фойдаланиш жорий этилади\nЎзбекистон президенти имзолаган фармонга кўра Ўзбекистон Республикаси жамоат хавфсизлиги концепцияси ҳамда 2022-2025 йилларда Ўзбекистон Республикасида жамоат хавфсизлигини таъминлаш тизимини ривожлантириш стратегияси ва унинг “йўл харитаси” тасдиқланди.\n2022 йил 1 майга қадар бюджетдан ташқари маблағлар ҳисобидан ички ишлар органлари конвой фаолиятига конвой остидаги шахсларни электрон браслетлар орқали назорат қилиш тизими жорий этилади.\nИчки ишлар вазирлиги тузилмасида Жамоат хавфсизлиги департаменти ташкил этилади, қуйидагилар унинг асосий вазифалари этиб белгиланди:\n– ички ишлар органлари жамоат хавфсизлиги бўлинмаларининг фаолиятини мувофиқлаштириш, комплекс таҳлил қилиш ҳамда уларга амалий-услубий ёрдам кўрсатиш;\n– жамоат тартибини сақлаш фаолиятини ташкил этиш, жамоат жойларида аҳолининг хавфсизлигини таъминлашда ички ишлар органлари куч ва воситаларини самарали бошқариш чораларини кўриш;\n– ички ишлар органларининг ҳуқуқбузарликлар профилактикаси борасидаги фаолиятини таъминлаш, профилактик ҳисоб ва маъмурий назоратдаги шахсларни ижтимоий мослаштириш ишларини ташкил этиш;\n– вояга етмаганлар ва ёшлар, айниқса, уларнинг уюшмаган қисми билан манзилли тарбиявий ва профилактик чора-тадбирларни самарали ташкил этиш орқали улар орасида ҳуқуқбузарликларнинг олдини олиш;\n– йўл ҳаракати хавфсизлигини таъминлаш фаолиятини ташкил этиш, йўл-транспорт ҳодисаларининг барвақт олдини олиш, транспорт воситасини бошқаришга доир чекловларга риоя этилишини назорат қилиш;\n– озодликдан маҳрум қилиш билан боғлиқ бўлмаган жазоларни ижро этишни таъминлаш, пробация назоратидаги шахсларнинг хулқ-атворини назорат қилиш, ижтимоий мослаштириш ва қайта жиноят содир этилишининг олдини олиш ишларини ташкил этиш.\nҚорақалпоғистон Республикаси Жўқорғи Кенгеси, халқ депутатлари вилоятлар ва Тошкент шаҳар Кенгашлари мажлисларида ҳудудий ички ишлар органлари раҳбарларининг ўринбосарлари – жамоат хавфсизлиги хизмати бошлиқлари томонидан ҳар чоракда жамоат хавфсизлиги юзасидан ҳисобот бериш, шунингдек, мазкур йўналишда кўрилаётган чораларнинг натижаларини танқидий муҳокама қилиб, уларнинг самарадорлигини ошириш бўйича тавсиялар ишлаб чиқиш амалиёти жорий этилади.\nРеспубликада жамоат тартибини оммавий бузиш билан боғлиқ ҳолатлар юзага келганда ваколатли идораларнинг ҳаракатларини умумий мувофиқлаштириш вазифаси Департамент зиммасига юклатилади ҳамда унинг қошида ягона идоралараро бошқарув штаби ташкил этилади.\nДепартамент бошлиғи ички ишлар органлари томонидан амалга ошириладиган жамоат хавфсизлигини таъминлаш тадбирларининг ягона мувофиқлаштирувчиси ҳисобланади. Департамент ва унинг ҳудудий бўлинмалари таркибига жамоат тартибини сақлаш, ҳуқуқбузарликлар профилактикаси, йўл ҳаракати хавфсизлиги ва пробация хизматлари киритилади.\nМарказий банк 200 минг сўмлик купюрани муомалага чиқариш режалаштирган. У 2024 йилдан чиқарила бошланади, деб ёзади Sputnik нашри. «Кўпчилик янги пулларнинг...\n20 январь куни Шавкат Мирзиёев раислигида давлат мулкини хусусийлаштириш бўйича жорий йилда амалга ошириладиган ишлар юзасидан видеоселектор йиғилиши ўтказилди. Сирдарё...\nЎзбекистон Олий таълим муассасаларида тест натижалари эълон қилинди


Давид Де Хеа зўравонлик қилганликда айбланмоқда\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Давид Де Хеа зўравонлик қилганликда айбланмоқда\t11:01, 11 июнь 2016\t"Манчестер Юнайтед" ва Испания терма жамоаси дарвозабони Давид Де Хеа қизни жинсий алоқа қилишга мажбурлаганликда айбланмоқда. Шунингдек, “Реал” ярим ҳимоячиси Иско ва “Атлетик” хавбеки Икер Муниаин ҳам ушбу ишда аралашгани хабар қилинмоқда. Маълумотларга кўра, футболчилар наркотик моддаларини ҳам истеъмол қилганликда гумон қилинган. Давид Де Хеани нг ўзи ушбу хабарларни рад этди. – Аввало, мен бунақа миш-мишлар тарақалганидан ҳайронман. Буларнинг бари ёлғон ва туҳмат. ОАВда тарқалган барча маълумотларни инкор қиламан, – деди испаниялик дарвозабон. Давид Де Хеа Испания терма жамоасидаги дўстлари томонидан қўллаб-қувватланаётганини, улар биргаликда Европа чемпионатида ғолиб чиқишга ҳаракат қилишини, миш-мишлар суриштируви билан адвокатлари шуғулланишини маълум қилди.


АҚШ марсоходи «қизил сайёра»га қўнишга муваффақ бўлди\nАҚШ марсоходи «қизил сайёра»га қўнишга муваффақ...\n19.02.2021 09:39 0 1614\nАҚШнинг Perseverance номли Марсга юборилган ҳаво кемаси сайёра ҳудудига муваффақиятли қўнди. NASA тўғридан-тўғри эфир туфайли қурилманинг қўнишини кузатиш имконини тақдим этди. «Қўниш тасдиқланди. Perseverance Марс юзасида яхши ўрнашиб олди», - деди трансляция диктори. Қурилма 2020 йил июлида ишга туширилган ва шу йилнинг ёзида Ердан Марсга юборилган Хитой ва БАА зондидан кейин учинчи ҳаво кемаси бўлган.\nPerseverance 2012 йилдан буён сайёрадаги Curiosity кемасига нисбатан 14 фоиз оғирроқ ва аввалгисига қараганда анча мураккаб ишланган. Қурилма Марснинг қуруқ ва совуқ сайёрага айланишининг сабабларини тушуниш мақсадида ҳаёт изларини излайди ва сайёра геологиясини ўрганади.\nБундан ташқари, унда одамларнинг келажакдаги сайёрага экспедициялари учун фойдали бўлган бир қатор тажрибалар ўтказилади. Масалан, MOXIE эксперименти 96 фоиз карбонат ангидрид гази бўлган Марс атмосферасидан кислород олиш имкониятини кўрсатишга мўлжалланган.\n«Кема қўнган ҳудуднинг кенглиги 28 милни ташкил қилади ва ён бағирлари кўплаб потенциал тўсиқларга эга. Тоғли жойлар, тепаликлар, кратернинг ўз деворлари. Агар кема шу деворлардан бирига қўнса, бу бутун миссия учун фалокатга айланиши мумкин», - дейди NASA реактив ҳаракатланиш лабораторияси вакили Эндрю Жонсон.\nХориж 15/05, 08:20\nЭнди Хитой ҳам Марсни «забт» этишни бошлади\nТехнология 26/04, 08:05\nМарсдаги вертолёт-дрон иккита рекорд ўрнатди (видео)\nХориж 22/04, 10:47\nNASA Марс атмосферасида илк бор кислород олинганини эълон қилди


Ўзбекистон, 13 ноябр 2010\n20 октябр 2019, Тошкент вақти: 17:34\nшанба 13 ноябр 2010\nКореядаги ўзбек келинлари: "Бизни қораламанглар!"\nЎзбекистон телеканалларида эртаю-кеч корейс сериаллари айлантирилаётган бир пайтда, ўзбек қизлари орасида кореялик куёвга иштиёқмандлар сони ортмоқда. Сўнгги йилларда Жанубий Кореяга келин бўлиб тушган ўзбек қизлари сонини биров аниқ билмасада¸ уларнинг мингларни чоғлашини тахмин қилиш мумкин.\nНогирон ота Арабистондан иш қидирмоқда\nЎзбекистоннинг эркагу аёли иш қидириб Россияю Қозоғистонга кетишни бошлаганига ҳам салкам 20 йил бўлди. Тирикчилик ташвиши тўрт мучаси соғ ўзбекистонликлар ортидан ногиронларни ҳам хориждан иш излашга мажбур қилмоқда. Марҳаматлик Йўлдош ака шулардан бири.\nТошкентга кўра¸ Ўзбекистонда ўртача маош 553,800 сўмга етган\nЎзбекистон Иқтисодиёт вазирлигининг мамлакатни ижтимоий-иқтисодий ривожлантиришга оид эълон қилган 9 ойлик ҳисоботида келтирилган бу рақамнинг қайси ҳисоб-китоб асосида келиб чиққани жамоатчиликка қоронғу. Аммо кузатувчилар¸ бу рақамга яширин иқтисодда айланаëтган пуллар ҳам қўшилганини тахмин қилмоқда.\nҚишлоқ халқининг ҳолига раҳмингиз келади\nЎзбекистонни Ўзбекистон қилиб турган пахтасию ғалласини етиштириб берган қишлоқ халқи¸ қиш эшик қоқиб турган ҳозирги кунларда яна иссиқ ва ëруғсиз қолдирилмоқда¸ дейди қишлоқликлар.


Беларусь Ўзбекистонга электромобиллар етказиб бермоқчи - Халқ сўзи\n15:26 03 Июль 2018 Жамият\nБу ҳақда ушбу давлат ҳукумат раиси ўринбосари Владимир Семашко маълум қилди. Унинг сўзларига кўра, янги корхона Минск вилоятидаги “БелДжи” заводи базасида ташкил этилади.\n“Беларусда ушбу ғоя аллақачон мавжуд. Хитойлик шериклар билан у амалга оширилади. Ички талаб ҳам бор – Беларусь АЭС ишга туширилиши билан, энергия керагидан ортиб кетади. Ҳукумат эса электротранспорт воситалари ишлаб чиқариш бўйича режаларга эга”, - деди Владимир Семашко.\nМанбада айтилишича, Беларусь Ўзбекистонни келажакда электромобилларни етказиб бериш бўйича асосий бозорлардан бири сифатида белгилаб олган.\nМаълумот ўрнида айтиб ўтамиз, Ўзбекистонда ҳам худди шундай лойиҳани амалга ошириш борасида иш олиб борилмоқда. Жумладан, яқинда Ўзбекистон Республикаси Инновацион ривожлантириш вазирлигида Хитойнинг Changan Automobile Group компанияси вакиллари билан бўлиб ўтган учрашувда Ўзбекистонда электромобиллар ишлаб чиқариш масаласи муҳокама қилинди.\nУнга кўра, Changan Automobile Group Фарғона водийсида узоқ истиқболда маҳаллийлаштириш тамойили остида электромобиллар йиғиш цехини очиш режаси борлигини билдиришди. Мазкур лойиҳанинг биринчи босқичида йилига мингта йирик узатмали электромобиллар тайёрланади. Бунинг учун 15-20 миллион АҚШ доллари миқдорида инвестиция йўналтириш назарда тутиляпти. Иккинчи босқичда республикадаги тегишли корхоналар қувватларини жалб этган ҳолда маҳсулотни маҳаллийлаштириш мақсад қилинган.


Самарқандда Қуръон мусобақасининг вилоят босқичи бўлиб ўтди » Новости Узбекистана сегодня: nuz.uz\nНовости Узбекистана → Менинг Ўзбекистоним → Самарқандда Қуръон мусобақасининг вилоят босқичи бўлиб ўтди\n21-02-2018 10:24 0 688 Рейтинг1 Чоп этиш\nСамарқандда Қуръон мусобақасининг вилоят босқичи бўлиб ўтди\nСамарқанддаги Хўжа Исоқи Вали жоме масжидида Қуръон мусобақасининг иккинчи – вилоят босқичи бўлиб ўтди. Унда мусобақа биринчи босқичининг 25 нафар ғолиби иштирок этди. Улардан 16 нафари эркаклар ва 9 нафари хотин-қизлардир.\nМусобақа аввалида сўзга чиққан вилоят бош имом хатиби Зайниддин Эшонқулов мамлакатимизда виждон эркинлиги ва диний бағрикенглик тамойилларига катта эътибор қаратилаётганлигини ҳақида сўз юритди. Бунинг исботи сифатида мамлакат бўйлаб ўтказилаётган уч босқичдан иборат Қуръон мусобақасини мисол қилиб келтирди.\nМусобақанинг биринчи босқичи Пайариқ, Пастдарғом, Ургут ва Самарқанд туманларида бўлиб ўтди. Вилоятнинг туман ва шаҳарлари тўрт ҳудудга бўлиниб, улардан келган қори ва қориялар икки йўналиш – ҳифз ва тиловат йўналишлари бўйича ўзаро баҳслашдилар. Биринчи босқич ғолиблари мусобақанинг вилоят босқичига қатнашиш ҳуқуқини қўлга киритдилар.\nҚуръон мусобақасини самарқандликлар катта қизиқиш ва эътибор билан кузатдилар. Хўжа Исоқи Вали жоме масжидида эрталабдан одамлар билан лиқ тўлди. Кузатувчи ҳакамлар ҳайъати ва баҳолаш ҳакамлар ҳайъати аъзолари ўз жойларини эгаллагач, мусобақа бошланди.\nМусобақа якунига кўра унда қуйидаги қори ва қориялар ғолиб деб топилдилар.\nҲифз йўналиши бўйича 18-25 ёшлилар ўртасида биринчи ўринни Ғайбуллаев Абдужаббор, иккинчи ўринни Темиров Ҳамзахон ва учинчи ўринни Хушвақтов Аҳмаджон қўлга киритди. Ана шу йўналиш бўйича 26-40 ёшлилар ўртасида Ҳошимхонов Авазхонга биринчи ўрин, Ғаниев Муҳаммаджонга иккинчи ва Турсунов Асқарга учинчи ўрин насиб этди.\nТиловат йўналиши бўйича эса натижалар қуйидагича бўлди. 18-25 ёшлилар ўртасида Бобохонов Бобохон биринчи, Очилов Меҳрожиддин иккинчи ва Қувондиқов Исмоил учинчи ўринни эгаллади. 26-40 ёшлилар ўртасида эса биринчи ўрин Ҳамдамов Фирдавсга, иккинчи ўрин Файзиев Ғолибга ва учинчи ўрин Баҳодиров Дониёрга насиб этди.\nХотин-қизлар ўртасида ўтказилган Қуръон мусобақасида ҳифз йўналиши бўйича 26-40 ёшлилар ўртасида Зоирова Нафиса биринчи ўринни қўлга киритди. Тиловат йўналиши бўйича 18-25 ёшлилар ўртасида Нуриддинова Заҳрохон, 26-40 ёшлилар ўртасида Имомова Моҳигул ғолиб бўлишди.\nҒолиб ва совриндорларга ташкилотчилар томонидан диплом ва совғалар тақдим этилди.


hidoyat.uz – “Мовароуннаҳр” нашриётининг сайти - АЖДОДЛАР МЕРОСИ – МАЪРИФАТ ЗИЁСИ\nУлуғ маърифатпарвар аллома Маҳмудхўжа Беҳбудий ёшларга мурожаатномасида бундай ёзади: “...Ушбу тараққий этган замонда илмсиз, маърифатсиз, қуруқ таассуб билан яшаб бўлмайди. Ҳозирги замонавий тараққиёт ва ривожланиш шундай кучли бўлмоқдаки, озгина фурсат ўтар-ўтмас қуруқ ва чириган таассубларимизни илдизи билан қўпориб ташлайди. Шунинг учун барча ёшларимиз бу борада бир нарсага таянишлари мумкин. Бу нарса илму маърифатдир” (“Ойна” журнали, 1914 йил, 41-сон.).\nЯна бир мутафаккир бундай деган: “Фарзандлари тарбиясига лоқайд қараган миллатлар инқирозга маҳкумдир. Уларни бегона қўллар ва бегона маданиятга таслим этганлар ўзини йўқотишга маҳкумдир”.\nДарҳақиқат, бу жўшқин сатрлар бугун ҳам долзарблигини йўқотмаган!\nЁшларимиз улуғ аждодларнинг мурожаат ва васиятларида айтилганидек, фақат теран илм, доимий изланиш, дунё ва охиратни унутмаслик асосида ҳаракат қилишлари лозим. Бунда ўтган аждодларнинг руҳларини хотирлаш, уларга муносиб авлодлар бўлишга интилиш ҳам алоҳида ўрин тутади. Улуғ боболаримизнинг номларини хотирлаш, бебаҳо асарларини ўқиб-ўрганиш билан бирга, уларнинг охирги манзилларини, қадамжоларини зиёрат қилиш, ҳақларига хайрли дуолар қилиш келажак авлоднинг муҳим бурчларидан ҳисобланади.\nУшбу китоб ёшларимизнинг гўзал фазилатлар эгаси қилиб тарбиялашда, ҳалол касб-ҳунар эгаллашида, маънан соғлом, жисмонан бақувват авлод бўлишида зарур қўлланма бўлиши шубҳасиз.


3 йил олдин кўп квартирали уйда яшовчилар ККУни юридик шахсни ташкил этмасдан бевосита жойлар мулкдорлари томонидан бошқарилишига ўтишди. 2019 йилнинг июлидаги умумий йиғилишда мол-мулкни сақлаб туришга мажбурий бадаллар миқдорини ошириш тўғрисида қарор қабул қилинди. Қарздорлиги бор яшовчиларга уни эски тариф бўйича 2019 йилнинг 1 августига қадар сўндириш имконияти берилди. Аммо айрим мулкдорлар қарздорликни сўндирмадилар ва эндиликда уни бадаллар оширилгунга қадар амалда бўлган тариф бўйича сўндиришни талаб қилишмоқда.\nУмумий йиғилишнинг қарори барча мулкдорлар, шу жумладан овоз беришда қатнашмаган ёки қарорга қарши чиққанлар томонидан ижро этилиши мажбурий ҳисобланадими?\nҚарздорларнинг қарзни бадаллар оширилгунга қадар амалда бўлган тариф бўйича сўндиришни талаб қилишларига имкон берувчи ҳужжатлар мавжудми?\n– Кўп квартирали уйдаги жойлар мулкдорларининг умумий йиғилиши юқори бошқарув органидир. Умумий йиғилиш қарори барча жойларнинг мулкдорлари, шу жумладан овоз беришда иштирок этмаганлар ёки қарши овоз берганлар томонидан ҳам бажарилиши мажбурийдир («Кўп квартирали уйларни бошқариш тўғрисида» Қонуннинг 20, 21-моддалари).\nУмумий мол-мулкни сақлашга мажбурий бадаллар оширилганда қарздорликни қайси тарифлар (янгими ёки эски) бўйича сўндириш кераклигини тўғридан-тўғри тартибга солувчи ҳужжатнинг ўзи мавжуд эмас. Масала ККУда турар жой мулкдорлари томонидан қарорлар қабул қилинишини тартибга солувчи қонунчилик нормаларидан келиб чиқиб ҳал қилиниши лозим.\nМасалани ҳал этишнинг ёндашуви қуйидагича: ККУнинг юқори бошқарув органи жойлар мулкдорларининг умумий йиғилиши ҳисобланади. Унинг қарори барча мулкдорлар томонидан ижро этилиши мажбурийдир. Умумий мол-мулкни сақлашга бадал ўз номи билан мажбурий деб аталади ва уни тўлаш ҳам мажбурийдир. Кўп квартирали уйдаги турар жойлар мулкдорлари умумий мол-мулкни сақлаш харажатларини ўтган ойдан кейинги ойнинг ўнинчи кунидан кечиктирмай тўлайди (Уй-жой кодексининг 134-м.). Бадалнинг миқдори ишлар режаси, даромад ва харажатлар сметаси асосида ҳисоблаб чиқарилади. Бадалларни ўз вақтида киритиб бориш лозим, акс ҳолда тўлов амалга оширилмаганлиги сабабли смета бажарилмай қолиши ва режалаштирилган кўплаб ишлар «осилиб» қолиши мумкин.\nМулкдорлар қандай қарорга келишади\nАмалиётда бу масала мулкдорларнинг қандай қарор қабул қилишига қараб, турлича ҳал қилинади. Айрим ҳолларда УМШ ва юридик шахсни ташкил этмаган ҳолда бевосита бошқарувдаги мулкдорлар эски қарзларни янги тарифлар бўйича тўлашни талаб қилиш дебиторлик қарзларининг қисқариши эмас, балки кўпайишига ҳамда аҳоли билан баҳс-мунозараларга сабаб бўлмоқда деб ҳисоблашади. Шунинг учун улар қарздорлик ҳосил бўлмаслигининг превентив чораларини фаол қўллашади ва қарздорликни у ҳосил бўлган пайтдаги тарифлар бўйича сўндириш тартибини белгилашади. Айрим вақтларда ижтимоий муҳофаза қилинмаган мулкдорларга қарздорликни камайтириш ёки бадалнинг пасайтирилган миқдорини белгилаш таклифлари билан чиққан мисоллар учрайди. Йиғилишларда бадалларнинг 2 турини тасдиқлашган мунозарали вазиятлар ҳам бўлган. Бадални ўз вақтида киритган ёки бўнак билан тўлаганларга пасайтирилган бадаллар белгиланиб, улар шу тариқа рағбатлантирилган.\nБошқа ҳолларда тўловсизлик сабабли бошқарув органи режалаштирилган таъмирлаш ишларини ўз вақтида бажаролмай қолади, қарздорлар шу тариқа умумий мол-мулкнинг расамадга келишига тўсқинлик қиладилар. Материал ва хизматларнинг нархи муттасил қимматлашиб бормоқда. Тегишли равишда, ишларни бажаришга харажатлар қарзлар ҳисобига смета доирасидан ҳам ошиб кетади, охир-оқибатда кўпинча бадал миқдорини кўтаришга мажбур бўлинмоқда. Шунинг учун умумий йиғилиш қарздорликни амалдаги тарифлар бўйича тўлаш ҳақида қарор қабул қилади ва у бунга ҳақли ҳамдир.\nМазкур қарор йиғилиш иштирокчиларининг имзолари қўйилган ҳолда баённома билан расмийлаштирилган бўлиши ўта муҳимдир. Умумий йиғилиш қарори ушбу масала бўйича мулкдорларнинг келишуви ҳисобланади, умумий йиғилиш қарорининг баённомаси эса қарздорлик суд тартибида ундирилган тақдирда суд органлари томонидан эътироф этиладиган ҳужжат бўлади. Йиғилиш баённомасида қарздорликни амалдаги тарифлар бўйича сўндириш тартиби жорий этилишига зарурат нима муносабат билан юзага келганлигини кўрсатиш керак.\nУстав ўрнига – келишув\nУй бевосита жойларнинг мулкдорлари томонидан бошқарилганда яна бир жиҳатга эътиборни қаратиш лозим бўлади. Қонунда ККУни бошқаришнинг ҳар учала усули учун қоидалар белгиланган. Лекин батафсил ёритилишни талаб қиладиган кўплаб масалалар очиқ қолган. УМШ учун бу масалалар уставда, бошқарувчи ташкилот томонидан бошқариладиган жойларда – шартномада битиб қўйилган. Уй бевосита жойларнинг мулкдорлари томонидан бошқарилганда улар Қонунга таянадилар, лекин бу ҳужжат бошқарувнинг мазкур усули доирасида муносабатларнинг барча жиҳатларини тартибга солмайди. Шунинг учун уй кенгаши кўп квартирали уйни бевосита жойлар мулкдорлари томонидан бошқариш тўғрисида келишувни ишлаб чиқиши мумкин. Уни умумий йиғилишда тасдиқлайдилар ва барча иштирокчилар имзолашади. Ушбу ҳужжатда уй кенгашининг у ёки бу талаблари ва ҳаракатлари, умумий йиғилиш қарорлари асосланиши керак. Хусусан, ҳужжатда бадал миқдори оширилганда қарздорликни сўндириш тартиби, мулкдорлар маблағларини киритиш, сақлаш, сарфлаш, уларни тасарруф этиш тўғрисидаги ҳисобот ва бошқалар мазкур талаблар ва шартларнинг амал қилиш муддатини кўрсатган ҳолда баён этилиши керак бўлади. Бу масалаларни келишувга киритиш учун ҳар бир сабаб туфайли умумий йиғилишни чақириш ҳам шарт бўлмайди.\nЯъни келишув – уй мулкдорлари унинг доирасидан чиқиб кетишлари мумкин бўлмаган ўзига хос устав, қоидалар тўпламидир. Худди УМШнинг устави ёки шартномасида бўлгани сингари уни умумий йиғилишда тасдиқлаган ҳолда келишувга ҳам бир қатор шартлар ва талабларни киритиш, бекор қилиш мумкиндир.\nБундай ҳужжатга мулкдорларнинг ички жамоасида турли мунозаралар юзага келганда бўлгани каби, иш суд тартибида кўрилаётганда, агар уй кенгашининг у ёки бу қарорларини (ҳаракатларини) асослаш керак бўлганда ҳам зарурат туғилади. Ўзини ўзи бошқариш амалиётидан шундай ҳаётий мисоллар борки, уларда худди шундай келишувлар уйдаги келишмовчиликларга барҳам берган, мулкдорларнинг манфаатларини суд органларида ҳимоя қилган.\nБўнак бадаллар масаласи қандай ҳал этилади?\nКўпинча бўнак тарзида киритилган мажбурий бадалларга доир масала ҳам юзага келади. Бадалнинг миқдори оширилганда уларни қайта ҳисоб-китоб қилиш керакми ёки йўқлиги масаласини ҳам жойлар мулкдорларининг умумий йиғилиши ҳал қилади. Агар мулкдорлар қайта ҳисоб-китоб қилиш керак деб ҳисоблашса, буни умумий йиғилиш баённомасида унинг амал қилиш муддатини кўрсатган ҳолда акс эттиришлари лозим. Бошқарув усулидан келиб чиқиб, ушбу талабни устав, шартнома ёки келишувга киритиш керак бўлади. Бундан ташқари, ККУ бошқарув органи раҳбарлари бадалларни олдиндан тўловчи мулкдорларни қайта ҳисоб-китоб қилишдан огоҳлантиришлари лозим. Агар бу ишларнинг бирортаси қилинмаган бўлса, бўнакли бадаллар қайта ҳисоб-китоб қилинмайди ва бошқарув органининг бу борадаги талаби ноқонунийдир. Кўплаб УМШ ва ўзини ўзи бошқаришнинг мулкдорлар жамоаларида ҳақ олдиндан тўланиши ёқланади. Бинобарин, ҳалол ҳақ тўловчилар борлиги учун кўп ҳолларда вазиятдан чиқиб кетиш осон бўлади. Айниқса йил бошида – барқарор тушумлар ҳали туша бошламаган ёки мулкдорлар орасида қарздорлар мавжуд бўлганда олдиндан тўланган ҳақлар «жонга оро киради». Бўнак билан киритилган бадаллар кам-кўстларни ёпиш ва режалаштирилган ишларни бажаришга имкон беради.


Араб тилида мунофиқликни англатувчи сўзларнинг ўзаги бўлмиш «нифоқ» сўзи ичи бўш, ташқи кўриниши ўзгача нарсага ишлатилади. Мисол учун, юмронқозиқ ёки тулкининг уясига ҳам «нифоқ» сўзи ишлатилади. Чунки улар устидан оддий ерга ўхшайди, бир тарафдан кирса, иккинчи тарафдан чиқиб кетаверади. Ҳозирги кунда ажнабий тилларда «тоннель» деб номланаётган иншоотлар ҳам араб тилида «нафақ» дейилади.\nАгар бу маънони диний-ақийдавий истилоҳда ишлатмоқчи бўлсак, сиртдан мусулмонликни эълон қилиб, ичидан унга лойиқ бўлмасликка «мунофиқлик» деб айтилади.\nОдамлар кўз ўнгида Ислом динига мансублигини эълон қилиб, ҳатто баъзи амалларни ҳам қилиб юрадиган, аслида эътиқоди бузуқ бўлган кишилар «мунофиқ» дейилади.\nЖуржоний «Таърифот»да нифоқни «Нифоқ тил билан иймонни изҳор қилиб, дилдаги куфрни беркитишдир», деб таъриф қилган.\nЖуда кўп ҳадиси шарифларда мунофиқларнинг аломатлари ҳақида сўз юритилган.\n«Уч нарса қай кишида бўлса, холис мунофиқ бўлур: гапирса, ёлғон гапиради, ваъда берса, хилоф қилади, омонат ишонилса, хиёнат қилади. Кимда шу хислатлардан биттаси бўлса, уни тарк қилгунича нифоқдан битта хислати бўлади».\n«Албатта, мунофиқлар оловнинг энг остки қаватидадирлар ва ҳаргиз уларга ёрдамчи топа олмассан» (145-оят).\n«Аллоҳ мунофиқларга, мунофиқаларга ва кофирларга жаҳаннам оташини унда мангу қолувчилар қилиб ваъда қилди. Ўша улар учун етарлидир. Ҳамда Аллоҳ уларни лаънатлади. Уларга доимий азоб бордир» (68-оят).\nИмом Бухорий қилган ривоятда Ҳузайфа ибн Ямон розияллоҳу анҳу: «Бугунги мунофиқлар Набий соллаллоҳу алайҳи васалламнинг даврларидагидан ёмондир. Чунки улар мунофиқликни махфий қилардилар, булар эса ошкора қилмоқдалар», деган эканлар.\n2. Мунофиқнинг қалбида марази бўлади. У мусулмонларга етган мусибатдан масрур ва нусратдан маҳзун бўлади.\nМунофиқлар кофирлардан ҳам хатарлидир. Кофирлар билан бўладиган алоқа ва муомалаларда биз уларнинг кимлигини эътиборга олиб, ўзларига яраша иш тутамиз. Мунофиқлар эса сиртдан мусулмон бўлиб кўринадилар. Одамнинг ичидагини билиб бўлмайди, натижада уларга ҳам мусулмонча муомала қилишга мажбур бўлинади. Бу билан мунофиқлар орқали динга катта зарарлар етказишга имкон яратилади.\nМунофиқлик турли ахлоқий разилатларнинг уясидир. Риёкорлик, алдамчилик, хиёнат, ёлғончилик, иккиюзламачилик, ваъдага хилоф қилиш кабилар шулар жумласидан. Мунофиқлик ҳар бир умматнинг жисмини титиб юборадиган ижтимоий касалликдир.\nМўмин банда нифоқ ва унга олиб борувчи нарсалардан куйдирадиган оловдан қўрққандек қўрқиши керак. Мўмин киши нифоққа тегишли ҳар бир катта-кичик нарсадан худди ёниб турган даҳшатли оловдан қўрққандек қўрқиши, унга тушишдан сақланганидек сақланиши лозим.\nИнсон тез-тез Аллоҳнинг зикрини қилиб турса, қалби юмшайди, мулойим бўлади, ҳис қилиш малакаси ошади. Агар Аллоҳ тез-тез эслаб турилмаса, Қуръон ва шариатдан, дин таълимотларидан узоқлашилса, инсон қалбини моғор босади, бағри тошга айланади. Унга Аллоҳнинг зикри ҳам, диний таълимотлар ҳам таъсир қилмайдиган бўлиб қолади.\nМўмин банда нифоқ ва унинг аломатларини яхши таниб олиб, улардан доимо четда бўлиш чораларини кўриши лозим. Жумладан, Аллоҳнинг зикридан, Қуръон ва шариатдан, дин таълимотларидан узоқлашмаслиги керак.\nОлтиндан қиммат, ғамимизни кетказадиган ва Аллоҳни..\nБиз «мулойимлик» деб таржима қилган сўз арабчалар ..\nБанда эҳтиёт бўлиши лозим бўлган қалб хасталиклари..